text:
Høvdingar hittast! Helgi Dam Ziska og Rógvi Egilstoft Nielsen í avgerandi toppdysti í dag.
Stórmeistarin og føroyameistarin Helgi Dam Ziska úr Havnar Telvingarfelag vann í dag toppdystin móti Rógva Egilstoft Nielsen úr Sandavágs Talvfelag, og tók eitt týðandi stig í strembanini at endurvinna FM-heitið fyri einstaklingar.
Talvið var spennandi og dramatiskt. Báðir vóru í tíðarneyð; høvdu knappan hálvan minutt hvør til seinastu tríggjar leikirnar. Endin var, at tíðin fór hjá Rógva. Helgi var við yvirlutan í talvinum, men um støðan var vunnin, var ikki heilt greitt eftir talvið.
Helgi telvaði sisilianskt við svarta fólkinum, og Rógvi svaraði í sínum lagi við finnuleiki á c3 í øðrum leiki. So vóru báðir á kendari leið. Menn vóru varnir, og eftir tjúgu leikir tóktist støðan ógvuliga jøvn. Men so vaknaði stórmeistarin. Hóast líkt var til, at nú var damlað á deyðavatni, fekk Helgi við svarta fólkinum so líðandi skundað undir eitt initiativ frúgvarmegin.
Stig fyri stig bøtti hann um støðuna og herdi trýstið. Rógvi stríddist av øllum alvi at varðveita javnvágina, men tað kravdi tíð og sveitta. Brádliga gjørdist støðan eitt sindur fløkt og spennandi. Helgi, sum hevði tryggjað sær fyrimunin við sunnari posisjónstelving, mátti nú eisini brúka taktiskar snildir til tess at varðveita fyrimunin og trýstið.
Rógvi spjálkaði kringur og gav Helga ein skarpan gang, men til endans gekk hann til grundar undir stóra trýstinum, sum stórmeistarin støðugt hevði hann undir. Eitt spennandi talv – og kanska heilt avgerandi fyri úrslitið í FM-kappingini. Hjá Helga ein harrans lætti, nú tað endiliga lukkaðist at basa Rógva, sum hevur verið honum so tógvin í mongum talvi.
Rani í toppform
Rani Nolsøe gjørdi bart í dag, og vann í góðum talvi á Sjúrði Thorsteinssyni, sum annars var ósigraður til í dag. Hetta var fyrsti sigurin hjá veteraninum í bólkinum, men var hann hepnari, hevði hann vunnið fyrr í kappingini.
Rani telvaði aftur okkurt, sum líkist heimabryggi, nær skylt við tað, sum fyrr var rópt toftaindiskt, og sum serliga Jens Chr. Hansen stóð seg so væl við. Talan var um avbrigdi av nøkrum indiskum systemum, sum tann gávaði toftatelvarin sjálvur hevði bryggjað saman, og sum hann hevði so góð úrslit við í 80-unum – í Føroyum!
Rani telvaði óføra væl í dag og vann til endans flott og sannførandi.
Tvey remis
Carl Eli Samuelsen er nú á triðja plássi. Hann telvaði í dag remis móti Ólavi Simonsen. teir spældu hollendskt, men hvørgin tóktist serliga stríðshugaður. Remis eftir 17 leikir.
Talvið millum Hans Kristian Simonsen og Rógva Mortensen endaði javnt. Teir togaðust væl og leingi, og mong ivaðust helst, hvør teirra ætlaði at vinna. Til endans hevði Rógva tvær finnur meira, men kortini var støðan helst ikki meira enn jøvn. Rógvi fekk ikki forðað Hans Kristiani at skáka upp í saman.
Landsliðsbólkurin, 6. umfar, 29. mars
Rógvi Egilstoft Nielsen – Helgi Dam Ziska 0 – 1
Carl Eli Samuelsen – Ólavur Simonsen ½ – ½
Rani Nolsøe – Sjúrður Thorsteinsson 1 – 0
Rógvi Mortensen – Hans Kristian Simonsen ½ – ½
Støðan í Landsliðsbólkinum eftir 6. umfar:
1 Helgi Dam Ziska, HT 5 stig
2 Rógvi Egilstoft Nielsen, ST 4 stig
3 Carl Eli Samuelsen, HT 3½ stig
4 Sjúrður Thorsteinsson, HT 3 stig
5 Rani Nolsøe, KTF 2½ stig
6 Ólavur Simonsen, KTF 2 stig
7. Rógvi Mortensen, HT 2 stig
8. Hans Kristian Simonsen, KT 2 stig
Støðan eftir umfar 6
Remis røkkur
Eftir týðandi sigurin í toppdystinum í dag stendur Helgi seg í morgin við javnleiki í síðsta umfari. Hann hevur hvíta fólkið móti Carl Eli Samuelsen. Ikki er vist, at hann fer at leggja alt fyri at vinna, tí javnleikur er sum sagt nóg mikið hjá honum. Og Carl Eli droymir neyvan um at vinna á stórmeistaranum við svarta fólkinum. Remis tryggjar honum helst triðja plássið eisini.
Í seinasta umfari Langa fríggjadag verður telvað soleiðis í Landsliðsbólkinum:
7. umfar, 30. mars
Helgi Dam Ziska – Carl Eli Samuelsen
Sjúrður Thorsteinsson – Rógvi Egilstoft Nielsen
Hans Kristian Simonsen – Rani Nolsøe
Ólavur Simonsen – Rógvi Mortensen
Hinir bólkarnir
Í 1. bólki eru nú tríggir telvarar javnir á fyrsta plássi við fýra stigum hvør. Teir eru Margar Berg, Herluf Hansen og Heiðrikur Jacobsen, allir úr Havnar Telvingarfelag.
Í almenna bólkinum eru Jón Mikkelsen úr Vestmanna Talvfelag og Jógvan Martin Joensen úr Kollafjarðar Talvfelag fremstir við 4½ stigi hvør.
Og í unglingabólkinum er Luitjen A. Apol úr Havnar Telvingarfelag einsamallur á odda fyri síðsta umfar. Hann hevur 5 stig. Honum næstir eru Benjamin Reinert Fjallheim úr Havnar Telvingarfelag, Rógvi Mørkøre úr Kollafjarðar Talvfelag og Suni í Horni Nielsen úr Sandavágs Talvfelag við 4½ stigi hvør.
FM-kappingin í talvi 2018 endar í morgin. Telvað verður í Finsen í Havn. Byrjað verður klokkan 14.00.


c: text/html

text:
Arbeiðsgevarafelagið ger sáttmálar við fakfeløgini vegna limir sínar.
Vit veita tykkum hjálp viðvíkjandi øllum sáttmálaspurningum og spurningum, sum viðvíkja starvsfólka- og setanarviðurskiftum. Limir fáa alla neyðuga ráðgeving í slíkum málum, og um neyðugt fara vit í rættin við prinsipiellum málum, sum limir reisa.
Limir fáa serliga atgongd til alla kunning á heimasíðuni hjá Vinnuhúsinum, herímillum:
- Vegleiðingar um setanarviðurskiftir
- Sáttmálar og vegleiðingar um sáttmálaviðurskifti
- Lidnar setanaravtalur, ið kunnu takast niður og útfyllast – fyri ymiskar starvsbólkar
Hetta krevur loyniorð, sum bert limir fáa.
Vit kanna eisini lønarlag fyri limir, tá talan er um økir, har lønin liggur oman fyri vanliga sáttmálaløn, ella um eingin sáttmáli fevnir um økið.

robotstxt: allowed

filter: keep


text:
Valdømi
Orðið valdømi er nakað ið verður sett í samband við politisk val. Eitt land kann hava fleiri valdømi ella bara eitt valdømi. Tá talan er um eitt land, sum hevur fleiri valdømi, so er talan um eina kvotuskipan, har eitt ávíst øki í landinum hevur rætt til so og so nógvar tinglimir frá teirra øki. Fólkini ið búgva í valdøminum kunnu tá bert velja eitt av valevnunum, sum er uppstilla í teirra valdømi. Føroyar plagdi at hava fleiri valdømir, hesi vóru: Suðuroyar, Sandoyar, Suðurstreymoyar, Norðstreymoyar, Eysturoyar, Norðoyar og Vága valdømi. Tá átti Sandoyggin t.d. rætt til tveir tinglimir. Henda skipan varð broytt 25. oktobur 2007, tá Føroya Løgting samtykti, at Føroyar framyvir skuldi vera eitt valdømi. Atkvøðubýti var soleiðis, at 19 tinglimir atkvøddu fyri at gera Føroyar til eitt valdømi og 13 atkvøddu ímóti.


text:
Steinar Patursson
14.06.2017 - 17:32
Tíðindi > Samfelag & Politikkur > Annað
- Ein standardur - við fíggjarmálaráðnum á odda - er nú settur fyri, hvussu lágt ein arbeiðsgevari kann søkka, nú fíggjarmálaráðið kærdi Ljósmøðrafelag Føroya fyri óheimilað stríðsstig, orsaka av at fleiri av ljóðsmøðrunum eru sjúkrameldaðar.
Soleiðis sigur Sonja Jógvansdóttir, løgtingskvinna, eftir at Fasti Gerðarættur í dag kom til ta niðurstøðu, at Ljóðsmøðrafelag Føroya tók óheimilað stríðsstig, tá nógvar ljósmøður sjúkrameldaðu seg um vikuskiftið 9. til 11. juni.
Sonja Jógvansdóttir skrivar á vanganum á Facebook, at tað, at málið endar í Gerðarættinum, ber boð um kyniska leiðslu í fíggjarmálaráðnum, og at hetta er eitt nýtt lágpunkt í føroyskari fakfelagssøgu.
- Og eg eri enn meir skelkað av, at landsstýriskvinnan við fíggjarmálum letur hetta um seg ganga, sigur Sonja Jógvansdóttir, ið metir, at landsstýrið átti av prinsipiellum orsøkum átti at steðga gerðarættarmálinum.
- Undranarvert er eisini, at landsstýrið sum arbeiðsgevari, umvegis Fasta Gerðarrættin, roynir at tvinga sjúkrameldað fólk aftur til arbeiðis. Orkan átti heldur at verðið løgd í at funnið loysnir, sum betra um arbeiðsumhvørvið á føðideildini, sigur Sonja Jógvansdóttir, ið leggur aftrat, at Kristina Háfoss sum fíggjarmálaráðharri og fíggjarmálaráðið ikki eru nóg búgvin til at loysa málið.
- Heitt verður tískil á Aksel V. Johannesen, løgmann, um at yvirtaka hetta mál og at finna eina virðiliga loysn. Eisini skal staðfestast uttan ivamál, at eingin arbeiðsgevari eigur at kunna tvinga sjúk starvsfólk í arbeiði.


text:
Orð: Petur Jacob Sigvardsen
Lag (2007): Knút Olsen
Viðmerking: Yrktur 1. mai 2007.
Í Náin einkarsonur út varð borin
hjá móður síni, ið var einkja vorðin.
Ein stórur skari syrgjandi í friði
hann fylgdi líki út um bygdarliðið.
Stór mannfjøld gekk á hesum sorgardegi
við Jesusi á sama bygdarvegi,
tveir skarar møttust hesa somu løtu
á deyðans og á lívsins mannagøtu.
Í sinn og skinn var skarin eins at síggja,
men ein bar deyðan og hin lívið nýggja,
her einans Jesus allan munin gjørdi,
hann upp frá deyða lívið aftur førdi.
Har skarar møttust tveir á deyðans beði,
straks vendist sorg og neyð til stóra gleði,
av Jesu almáts vørrum fram varð borið
tað troystarríka lívsins guddómsorðið.
Tú reis teg upp! og straks kom ungi maður
til móður sína aftur findarglaður.
Tey trúðu, at Gud fólk sítt vitjað hevur
við Jesusi, sum lív í deyða gevur.
Í Kristi fylgi kirkja spratt ta løtu,
eitt sameint trúarlið á kirkjugøtu,
ið sá og trúði sæla guddómsorði,
sum her á fold í Kristi hold er vorðið.
Tøkk, Jesus, at tú enn vilt hjá oss vera,
við skírn og altarborð tín gerning gera.
Grundfest ta trúgv, at tú til lívs frá deyða
skal okkum reisa páskamorgun reyða.


text:
Tummilsreglur til børn
Tummilsreglurnar kunnu vera útgangsstøði fyri eini samrøðu um ferðslu.
Brúka eyguni!
Hygg altíð væl fyri tær, tá tú ert í ferðsluni.
Brúka oyruni!
Tú sært ikki altíð bilarnar, sum koma. Lurta fyri at vita, um ein bilur, sum tú ikki sært, kemur aftan fyri eini hús, hinumegin svingið ella niðri í brekkuni.
Steðga!
Steðga altíð á, áðrenn tú fert tvørtur um ein veg. Hygg í báðar ættir, lurta og kanna, um klárt er at fara tvørturum.
Brúka endurskinsvest!
Endurskinsvesturin ger, at tú sæst væl í dagslýsi, og endurskinið lýsir í myrkri, tá ein bilur kemur. Tú ert tryggari, um tú sæst í ferðsluni.


text:
Nixon og Hoydal: I am not a crook
Høgni Hoydal kannar seg sjálvan og skrivar sjálvur løgfrøðisligu niðurstøðurnar í lógarbrotunum um flytan av fiskiloyvum og um størra lógarbrotið at taka aftur hesi loyvi.
Tjóðin skal bara trúgva niðurstøðunum í frágreiðingini við heitinum “Góða mamma tað var ikki eg”.
Tað ætlaði Nixon forseti eisini á sinni.
HAP-leiðararnir, Høgni, Aksel og Poul spardu ikki krútið móti undanfarnu samgongu.
Áløgdu undanfarna landsstýrið at leggja frá sær í tíð og ótíð, tí teir mettu alt so ræðuliga álvarsamt.
Við hesum "klokkuklára" reinleika sínum vunnu teir valið.
Men nú er øðrvísi.
Poul Michelsen leggur líka í sítt ógegni í rættuliga nógvum málum.
Løgmaður ger einki og virðir heldur ikki niðurstøður frá Landsstýrismálanevndini. Heldur ikki vil hann røkja sína skyldu, at hava eftirlit við sínum landsstýrisfólkum.
Løgmaður hevur hagartil ikki kannað nakað, sum landsstýrisfólk hava gjørt. Hann hevur bert tikið alt til eftirtektar.
Nú hevur hann boðað frá, at Høgni Hoydal, landsstýrismaður, kannar seg sjálvum. Og tað er gott nokk fyri hann nú.
Løgmaður útinnir ikki sína eftirlitsskildu og virðir ikki niðurstøður frá Landsstýrismálanevndini.
Nixon segði kendu orðini: “I am not a crook”.
Hesi orðini frá Høgna Hoydal, landsstýrimanni, verða nú nóg mikið fyri HAP-menninar.
Fyri Nixon var tað tað ikki gott nokk.
Er tað gott nokk fyri Hoydal?
Jørgen Niclasen, løgtingsmaður


text:
Kvøldskúlin
Seinasta kvøldskúlaár gingu 250 næmingar í kvøldskúlanum hjá Eysturkommunu. Tá bjóðaðu vit 22 skeið, og í ár fara vit at bjóða stóran part av somu skeiðum út aftur. Harumframt fara vit at bjóða 9 nýggj skeið í ár.
Onnur spennandi skeið eru eisini í umbúnað og verða bjóðað út seinni í ár.
Tilmelding
Næmingar, ið ætla sær í kvøldskúla í Eysturkommunu, kunnu tekna seg frá 29. september til 9. oktober 2017. Øll undirvísing er treytað av nóg stórari luttøku.
Luttøkugjaldið verður goldið á konto 6460-160.370.3 hjá Eysturkommunu. Viðmerk vinarliga navn tygara og skeiðsheiti.
Hevur tú spurningar um kvøldskúlan, kanst tú venda tær til kvøldskúlaleiðaran á tlf. 73 00 28.
Almenn frítíðarundirvísing
Ferðafólk floyma til Føroya, og Eysturkommuna vil fegin vísa seg fram á frægasta hátt. Ferðavinnan er eitt gott høvi at fáa eina inntøku, og tískil verður skipað fyri skeiði at leiða ferðafólk upp um Leirvíksfjall, framvið Gøtugjógv o.a.
Skeiðið er í høvuðsheitum praktiskt, t.v.s. at gingið verður til støðini. Á skeiðinum verður greitt frá staðarnøvnum, hvar er tryggast at ganga og um tryggingar. Harumframt fær tú skeið í fyrstuhjálp.
Tilmelding: Árant Hansen, tlf.: 222717 og Kristian Martin Eliasen, tlf.: 213253.
Byrjað verður: eftir nærri avtalu við undirvísararnar.
Kostnaður: 300 kr.
Í samband við at FD 343 Gæsa (Brynhild) verður umvæld á bryggjuni í Norðragøtu, verður skipað fyri skeiði innan føroyskt træskipasmíð. Evnini, sum verða viðgjørd, eru fylgjandi:
- Heiti og nøvn umborð á skipi
- At lesa skipstekningar og mátibrøv
- Plankar & bond
- Bolting, spíking, kalfatring og at bika
- Útbúnaður og tilrigging
- Mastur og segl
- Viðlíkahald av træverki (oljur og máling)
- Tilfar til træbátar
- Amboð til træskipasmíð
Undirvísari: Eli Joensen, skipstimbrari
Tilmelding: ring til Arna Petersen, tlf.: 223360
Byrjað verður: 5. oktober 2017
Kostnaður: 100 kr.
Staður: Torvalds Kaffi, mánadagar frá 19.30 – 22.00.
Endamálið við skeiðinum er at evna lutir úr træi við atliti at førleikanum hjá luttakaranum. Eisini verður møguleiki at læra at dreyga lutir úr træi.
Undirvísarin kemur við uppleggum, hugskotum og góðum dømum um arbeiðshátt.
Tilmelding: Signar á Reynatrøð, tlf.: 258500.
Undirvíst verður 6 týskvøld, frá kl.18-21 og byrjað verður 17. oktober 2017.
Kostnaður: 300 kr. + tilfar.
Staður: í Gøtu skúla.
Skipað verður fyri grundskeiði í frítíðiarkaving, ella tað sum eisini verður rópt fyri “Padi open water diver”. Við hesum skeiðinum fært tú eitt altjóða góðkent frítíðar-kavaraprógv.
Skeiðið verður skipað soleiðis:
- 6 kvøld í teori
- 2 kvøld í svimjihøll
- 2 kvøld á sjónum (2 kav hvørja ferð)
Skeiðið er á 35 tímar. Pláss er fyri 14 næmingum.
Skeiðið byrjar eftir nærri avtalu við læraran.
Tilmeldingin: faroedive@faroedive.fo
Undirvísari: Janus Joensen frá FaroeDive
Kostnaður: 2.000 kr.
Stutt skeið um grind. Skeiðið er ætlað ungum/óroyndum, men øll eru vælkomin.
Á skránni verður:
- Nýggja grindalógin
- Grindafráboðan
- Grindarakstur
- Halda grind til
- Sjálvt drápið v.m.
- Uppskering og býti
- Hagreiðingin heima
Tilmelding: kvoldskulin@eystur.fo
Kostnaður: 100 kr.
Byrjað verður: hóskvøldið 19. oktober kl. 19.00 í Gøtu skúla.
Hevur tú fingið grundstøðið í at spæla eitt ljóðføri, hevur tú nú møguleika at menna teg víðari í kvøldskúlanum hjá Eysturkommunu.
Hevur tú førleikar á ljóðførum so sum gittara, bassi ella øðrum streingjaljóðføri, trummum ella øðrum ásláttri, klaver ella ljómborði, er hetta akkurát nakað ið kann menna teg víðari tónleikaliga.
Skipað verður fyri undirvísing í samanspæli innan rútmiskan tónleik. Hetta verður skipað á tann hátt, at fleiri næmingar á ymiskum ljóðførum, skulu læra og mennast at spæla saman í bólki. Undirvíst verður tveir tímar um vikuna.
Meiri kunning um skeiðið fæst við at ringja til Sólarn Solmunde á tlf.: 291258
Tilmelding: kvoldskulin@eystur.fo
Kostnaður: 300 kr.
Staður: Tøting í Syðrugøtu.
Kvøldskúlin í Eysturkommunu skipar fyri einstaklingaundirvísing í sangi í vetur. Útgangsstøðið er, at øll kunnu læra at syngja.
Umframt at læra at brúka tína rødd, verður dentur eisini lagdur at:
- hvíla í/við síni egnu sangrødd
- tora at líta á seg sjálvan
Tilmelding: Herdis Klein, tlf.: 210410.
Kostnaður: 300 kr.
Staður: Leirvíkar skúli. Týsdag frá kl. 16.00.
Skeiðið byrjar eftir nærri avtalu við læraran.
Tilmelding: Guðrun Malena Hansen, tlf.: 273164.
Kostnaður: 300 kr.
Staður: Dagtilhaldið í Gøtubrá - Norðragøta.
Nær: Týsdag kl. 15.15 og hósdag, kl. 15.15.
BodyBalance.
Pilates & Slim venjingar (stramma upp) - Búkvenjing– góðar venjingar fyri lør og rumpu.
Eitt sindur av Zumba Mix & Styrki (nakrir fáir dansir).
Tilmelding: Guðrun Malena Hansen, tlf.: 273164
Byrjað verður: mánadagin 16. oktober 2017
Kostnaður: 500 kr.
Staður: Gøtu skúli. Mánakvøld kl. 18.00 – 20.00
Møguleiki er at gera prýðislutir og smáar skálir.
Pláss verður fyri 10 næmingum.
Tilmelding: Sædis Eilifsdóttir, tlf.: 229298.
Staður: Gøtu skúli. Undirvíst verður 4 týskvøld kl. 18.00 – 21.00.
Kostnaður: 500 kr. + tilfar.
Í vetur verður skipað fyri hondarbeiðs/ítrívskvøldi í hugnaliga umhvørvinum í Glyvrahanusar húsi.
Tilmelding: fer fram tá møtt verður, ella við at ringja til Katrin Joensen á tlf.: 213075.
Byrjað verður: 19. oktober 2017.
Kostnaður: 50 kr.
Staður: Glyvrahanusar hús, hósdagar frá 19.00 – 22.00.
Lær at nýta tína bindimaskinu. Lær at gera útrokningar til plaggið, ið tú ætlar at binda. Bint pløgg til húskið og býlið, einkul ella meira avbjóðandi. Vit geva frálæru til bæði roynd og óroynd.
Tilmelding: Laura Hentze, tlf.: 282157 ella Erika Danielsen, tlf.: 581615
Kostnaður: 300 kr.
Staður: Gøtu skúli.
Arbeitt verður kreativt við perlum generelt. Eitt nú grønlandsperlum, hamaperlum, mini- og midi perlum.
Undirvísarin kemur við uppleggum, hugskotum og góðum dømum um arbeiðshátt.
Tilmelding: Tony í Lon, tlf.: 272505.
Kostnaður: 50 kr. + tilfar.
Staður: Gøtubrá, hósdagar, kl. 16.00-18.00.
Lær ymiskar mannagongdir ella arbeiðshættir at mála og tekna. Arbeitt verður við litlæru og við ymiskum sløgum av máling. Undirvíst verður bæði ungum og eldri.
Tilmelding: Sabina Poulsen, tlf.: 595064.
Byrjað verður: eftir nærri avtalu við læraran.
Kostnaður: 300 kr. + tilfar.
Staður: húsini hjá Lions Club við Gøtugjógv.
Skeiðið byrjar eftir nýggjár eftir nærri avtalu við læraran.
Tilmelding: Steintór Jacobsen, tlf.: 228210.
Kostnaður: 300 kr. Staður: Gøtu skúli.
Endamálið við grundskeiðinum er at læra næmingar at finna fólk á internetinum og at tasta inn, síggja og fáa tey út aftur úr telduforritinum Legacy.
Skeiðið er eitt grundskeið, har dentur verður lagdur á, at næmingurin fær grundleggjandi vitan um forritið og sjálvur verður førur fyri at skriva inn í forritið og at prenta útaftur.
Tað er avgjørt ein fyrimunur at duga at brúka teldu á grundstigi.
Tilfar: Næmingurin skal hava eina farteldu , sum skal koyra við Windows. Um næmingurin ikki hevur forritið Legacy, so fáa vit tað lagt inn og sett upp.
Skeiðslongd: Undirvíst verður hósdagar kl. 19.00 – við 4 tímum á 45 minuttir í 20 vikur. Byrjað verður hósdagin 19. oktober 2017.
Málbólkur: Øll við áhuga fyri ættargransking
Tilmelding: Kári Thorsteinsson, tlf.: 210075, ella á karithor@olivant.fo
Kostnaður: 300 kr.
Staður: Gøtu skúli
Endamálið er, at hvør næmingur fær spælt tann tónleik, hann hevur áhuga fyri, nótar ella akkordir. Talan er um einstaklingaundirvísing og neyðugt er at venja heima.
Byrjað verður: eftir nærri avtalu við læraran.
Tilmelding: Anja Hansen, tlf.: 741878 – luttakaratalið er avmarkað.
Kostnaður: 300 kr.
Staður: Gøtu skúli. Mikudag frá kl. 16.00.
Gittarundirvísing á byrjunarstøði. Undirvíst verður í nótalæru og akkordum.
Byrjað verður: eftir nærri avtalu við læraran.
Tilmelding: Hugo Leo, tlf.: 297376.
Kostnaður: 300 kr.
Staður: Gøtu/Leirvíkar skúli.
Skeiðið er fyri fólk, 50 ár ella eldri, sum ikki hava lært at svimja. Skeiðið byrjar eftir nærri avtalu við læraran.
Tilmelding: Olly Óladóttir Poulsen, tlf.: 737338.
Kostnaður: 300 kr.
Staður: Svimjihylurin í Leirvíkar skúla. Mánakvøld kl. 19.00-20.30.
Skeiðið byrjar eftir nærri avtalu við læraran.
Tilmelding: Noomi Reinert, tlf.: 228901.
Kostnaður: 300 kr.
Staður: Losjan Glotti.
Frítíðarvirksemi (14 ár og yngri)
Talv í teori og praksis. Frálæra verður givin, samstundis sum luttakararnir royna seg í talvi.
Luttakaratalið verður avmarkað.
Tilmelding: Reinhold Isaksen, tlf.: 225412.
Skeiðið byrjar eftir nærri avtalu við læraran.
Kostnaður: 300 kr.
Kvøldskúlin í Eysturkommunu skipar fyri einstaklingaundirvísing í sangi í vetur. Útgangsstøðið er, at øll kunnu læra at syngja.
Umframt at læra at brúka tína rødd, verður dentur eisini lagdur á at:
- hvíla í/við síni egnu sangrødd
- tora at líta á seg sjálvan
Tilmelding: Herdis Klein, tlf.: 210410.
Kostnaður: 300 kr.
Staður: Leirvíkar skúli. Týsdag frá kl. 16.00.
Lær ymiskar mannagongdir ella arbeiðshættir at mála og tekna. Arbeitt verður við litlæru og við ymiskum sløgum av máling. Undirvíst verður bæði fyri ungum og eldri.
Tilmelding: Sabina Poulsen, tlf.: 595064.
Skeiðið byrjar eftir nærri avtalu við læraran.
Kostnaður: 300 kr. + tilfar.
Staður: húsini hjá Lions Club við Gøtugjógv.
Gittarundirvísing á byrjunarstøði. Undirvíst verður í nótalæru og akkordum.
Skeiðið byrjar eftir nærri avtalu við læraran.
Tilmelding: Hugo Leo, tlf.: 297376.
Kostnaður: 300 kr.
Staður: Gøtu/Leirvíkar skúli.
Endamálið er, at hvør næmingur fær spælt tann tónleik, hann hevur áhuga fyri, nótar ella akkordir. Talan er um einstaklingaundirvísing og høvi má vera at venja heima.
Skeiðið byrjar eftir nærri avtalu við læraran.
Tilmelding: Anja Hansen, tlf.: 741878 – tað er avmarkað tilmelding.
Kostnaður: 300 kr.
Staður: Gøtu skúli. Mikudag frá kl. 16.00.
Skeiðið byrjar eftir nærri avtalu við læraran.
Tilmelding: Noomi Reinert, tlf.: 228901
Kostnaður: 300 kr.
Staður: Losjan Glotti


text:
P-ringur
P-ringurin virkar á sama hátt sum P-bollar. Ein bleytur, liðiligur plastringur (5,4 cm í tvørmáti), sum, eins og p-bollin, inniheldur tvey hormon. P-ringin skal ein sjálvur seta upp í lívmóðurina, har hormonini verða leyslatin í 3 vikur. Ringurin verður tikin úr eftir 3 vikum og fyribeindur, og nýggjur ringur settur upp eftir steðg í eina viku. Ringurin gevur frá sær lítla mongd av kvinnuligum hormonum, sum seyra inn í blóðræsurnar gjøgnum móðurskeiðarveggin.
P-ringar fáast á apotekinum eftir forskrift frá lækna.
TRYGD: Næstan 100%, um rætt verður atborið.


text:
Sangløta við Øssuri Berghamar í Siloa
mentan27-05-2017 - 11:50 - Jóanis Nielsen
Sunnukvøldið 28. mai kl. 19, verður eitt heilt serligt “syngið við” - kvøld í Siloa í Fuglafirði saman við Øssuri Berghamar og konu hansara, Susan.
Hetta verður ein fagnaðarløta fyri Øssuri Berghamar, sum fylti 75 ár í február, og endamálið er at lovsyngja Harranum ígjøgnum orð og løg, sum Øssur hevur gjørt.
Øssur Berghamar er kendur frá Kristnastovu í Keypmannahavn og sínum trúfasta arbeiði millum lesandi føroyingar í Danmark og vitjanartænastuni millum sjúklingar á Ríkissjúkrahúsinum.
Øssur Berghamar hevur frá ungum av nýtt sínar serligu gávur at yrkja, týða og at gera løg. Hann hevur sungið seg inn í hjørtuni á føroyingum, og sangir hansara verða nógv sungnir í samkomunum og ikki minst millum tey ungu.
Á fagnaðarløtuni verður nógvur felagssangur, men eisini nakrar framførslur við kór- og solosangi.
Aftaná sangløtuna verður ein drekkamunnur at fáa.
Komið og syngið við!
Øll eru hjartaliga vælkomin.


text:
Vanliga samráðingartilgongdin er hon, at partarnir møtast til ein innleiðandi fund til tess at skipa samráðingarnar. Á fyrsta fylgjandi fundinum verða krøv handaði, og samráðingarnar byrja so av álvara á triðja fundinum partanna millum. At byrja við kann verða lutfalsliga langt millum fundirnar, men beint áðrenn sáttmálin fer úr gildi, eru rættuliga drúgvir og tættir samráðingarfundir til tess at koma til eina semju, áðrenn sáttmálin fer úr gildi.
Samráðingarnar hjá Føroya Arbeiðsgevarafelag við arbeiðarafeløgini verða førdar av nevnd felagsins saman við umsitingini. Samráðingarleiðari er Kristoffur Laksá, nevndarlimur í Føroya Arbeiðsgevarafelag.


text:
Stefanie Scott
Stefanie Noelle Scott (fødd 6. desember 1996) er ein amerikonsk sjónleikarinna og songkvinna. Hon er mest kend fyri sín leiklut sum Dana Tressler í spælifilminum Flipped har hon vann ein 2011 Young Artist Award (Heiðursløn til ungt listarfólk) og fyri sín leiklut í No Strings Attached sum unga Emma. Í sjónvarps ídnaðinum spælir hon Lexi Reed í sjónvarpsrøðini A.N.T. Farm á Disney Channel. Føroyska tónleikafyritøkan Baroli Music hevur gjørt lagið til sangin FYI, sum Stefanie Scott syngur.
Innihaldsyvirlit
Tónleikaútgávur[rætta | rætta wikitekst]
Filsleiklutir[rætta | rætta wikitekst]
Heiðurslønir[rætta | rætta wikitekst]
Keldur[rætta | rætta wikitekst]
- ↑ "33rd Annual Young Artist Awards". http://www.youngartistawards.org/noms33.html. Heintað May 7, 2012.


text:
Við stóru vindeygunum, ið venda út ímóti vøkru Viðarlundini, kennist kaffistovan í Listasavninum bæði ljós og rúmlig. Vanliga er friðarligt, so kaffistovan er eitt stakgott stað at njóta ein drekkamunn við eini góðari bók, ella meðan ein ger heimaarbeiði. Vit hava ókeypis Wi-Fi.
Drekka
Sjokuláta og góðgæti
Tíðarskeiðið 1. mai - 31. august:
Mánadag - sunnudag kl. 11.00 - 17.00
Tíðarskeiðið 1. sept. - 30. apríl:
Týsdag - sunnudag kl. 13.00 - 16.00
Mánadag ikki opið
Atgongugjald:
- Vaksin: 65 kr.
- Lesandi: 25 kr.
- Bólkar, min.12 vaksin: 50 kr. fólkið
- Limir og børn undir 16 ár: ókeypis.
Listasavn Føroya
Gundadalsvegur 9
P.O. Box 1141
FO-110 Tórshavn
Føroyar
Tel +298 313579
Email info@art.fo
Facebook


text:
Tíðindaskriv
11.05.2018 - 17:02
Mentan > Mentan > Tónleikur
Um vikuskiftið eru næmingar á Musikkskúla miðnám á konsertferð. Konsertir eru í Fuglafirði og í Tórshavn.
Ungu tónleikaspírarnir, sum eru úr øllum landinum, fara á konsertunum at framføra tónleik av alskyns slag. Tey spæla egin løg og framføra verk eftir Mozart, Dvorak og tangokongin Piazzolla. Konsertirnar eru í Mentanarhúsinum í Fuglafirði leygardagin 12. mai og sunnudagin 13. mai í Norðurlandahúsinum.
Spildurnýggj løg verða spæld. samstarv millum lagskrivara og tónaskald, ávikavíst Katrinu Olsen og Eli Tausen á Lava, ið saman við tónleikarunum, fara at framføra spildurnýtt lag við heitinum Sirkus.
Skrivað og lagt tilrættis til júst hesa konsertina.
Eisini fara tey á rútmisku deild at framføra teirra egnu løg, ið tey á verkskeiði hjá Teiti Lassen og Búa Egasyni hava arbeitt við.
Er tónleikurin klassiskur ela rútmiskur? Hann er bæði, og alt tað, ið er harímillum. Tvørtur um øll mørk við spæligleði og skapanarhuga.
- Tórshavnar musikkskúli


text:
Rætta gjaldskortið til tín
Hjá okkum fært tú tey gjaldskort, tær tørvar. Vit bjóða fleiri ymisk kort, sum eru hent at hava - bæði her heima, og tá tú skalt út at ferðast.
VISA/Dankort er eitt gjaldskort, sum kann nýtast á fleiri enn 22 mió. gjaldsstøðum kring heimin. Mastercard kann somuleiðis brúkast um allan heim.
Tvey kort við at ferðast
Tað er eitt gott hugskot at hava meira enn eitt gjaldskort við, tá tú fert uttanlands. So kanst tú kenna teg tryggari, um annað kortið verður burtur ella gerst óvirkið á ferðini. Skalt tú leiga bil, er tað skilagott at hava eitt kredittkort við, tí bilaútleigarar krevja ofta, at goldið verður við kredittkorti. Les meira um at ferðast við korti.
Tosa við okkum
Fá meira at vita um tínar møguleikar


text:
Rúsdrekkabrenning
Torført kann vera at meta um, nær ráðiligt er at koyra bil aftur, eftir at tú hevur drukkið. Tað er ymiskt, hvussu skjótt fólk brenna alkohol, og m.a. vekt og kyn spæla ein leiklut. Talvan niðanfyri vísir, hvussu langa tíð tað tekur at brenna eina alkoeind (ein genstand), alt eftir hvussu nógv tú vigar.
Ein alkoeind er 1,5 cl ella 12 g av reinum alkoholi. Tað samsvarar við ein pilsnara (33 cl) ella eitt glas av víni (12 cl).
Kelda: Sikker Trafik
Talvan vísir, at tað kann vera torført at halda skil á, nær tú ert koyrifør/ur aftur. Drekkur tú rúsdrekka til seint á nátt, ert tú møguliga ikki før/ur fyri at koyra, fyrr enn seint seinnapartin dagin eftir.


text:
Kommunur í Føroyum
Kommunur í Føroyum[rætta | rætta wikitekst]
Síðan 1. januar 2009 eru tað 30 kommunur í Føroyum:
Fyrrverandi kommunur[rætta | rætta wikitekst]
- 1. august 1948 fór Funnings sóknar kommuna sundur í Funnings kommunu og Gjáar kommunu
- 1. januar 1997 legði Argja kommuna og Kaldbaks kommuna saman við Tórshavnar kommunu.
- 1. januar 2005 legði Elduvíkar kommuna, Oyndarfjarðar kommuna og Skála kommuna saman við Runavíkar kommunu.
- 1. januar 2005 legði Gjáar kommuna, Haldarsvíkar kommuna, Hósvíkar kommuna, Hvalvíkar kommuna og Saksunar kommuna saman við Sunda kommunu.
- 1. januar 2005 legði Hests kommuna, Kirkjubøar kommuna og Nólsoyar kommuna saman við Tórshavnar kommunu.
- 1. januar 2005 legði Mikladals kommuna saman við Klaksvíkar kommunu.
- 1. januar 2005 legði Mykinesar kommuna saman við Sørvágs kommunu.
- 1. januar 2009 legði Funnings kommuna saman við Runavíkar kommunu.
- 1. januar 2009 legði Gøtu kommuna saman við Leirvíkar kommunu og varð til Eysturkommuna.
- 1. januar 2009 legði Miðvágs kommuna saman við Sandavágs kommunu og varð til Vága kommuna.
- 1. januar 2009 legði Svínoyar kommuna saman við Klaksvíkar kommunu.


text:
Veristašiš Skįin er partur av eind 4 ķ Trivnašardeplinum.
Veristašiš Skįin heldur į Ovaravegi ķ Sųrvįgi ķ sama hśsi sum Sambżliš ķ Sųrvįgi. Tilbošiš er ętlaš borgarum viš sosialum, sįlarligum og menningaligum avbjóšingum. Tilbošiš er opiš mįn-, tżs- og hósdag kl. 9-15.30. Miku- og frķggjadag er opiš eftir avtalu. Annašhvųrt mikukvųld (ķ lķka viku) er opiš kl. 19-21.
Ķ Skįanum er mųguleiki er fyri at luttaka ķ ymiskum virksemi so sum at spęla spųl, borštennis, mįla, hekla, seyma, klippa, saga, pussa og stoypa śr betong umframt sosialari samveru og prįti. Dųgurši fęst til keyps tżsdag. Tilmelding seinast dagin fyri.
Skįin hevur eina sųlubśš, har lutir, sum eru virkašir ķ Skįanum, verša seldir. Sųlubśšin er opin tį veristašiš er opiš. Somuleišis veršur skipaš fyri jólasųlu ķ Skįanum og sųlu į contryfestivalinum, į Vestanstevnu og til ymiskar marknašardagar.
Skipaš veršur fyri ymiskum felagstiltųkum, og feršast veršur ymsastašni ķ Fųroyum og uttanlands.
Taš er ikki neyšugt at verša visiterašur til Skįan.
Skįin
Ovarivegur 27
380 Sųrvįgur
Tlf. 297505
Teldupostur: skain@av.fo
Dagført tann 01-02-2018


text:
Í hesum døgum er kjak millum fólk um montasju, ljóðmynd, hoyrispøl, útvarpsleik og reportasju. Orsøkin er, at Linda Mortansdóttir í farnu viku frumsendi Føroya fyrsta útvarpsbiograf um tvíburðabróðurin Rasmus Rasmussen í Tjóðpallinum. Ikki sum sýning, men sum hoyring. Sigst, at sama montasja verður send í sínum natúrliga elementi, í Útvarpinum, komandi leygarkvøld.
Í landinum eru vit vælsignað við orðabókum, sálmabókum og Bíblium. Men hvørki orðið montasja ella reportasja eru í Orðabókagrunninum. Tó, hyggja vit í orðabøkurnar hjá Sprotanum, so finna vit bæði orðini í donsk-føroysku og ensk-føroysku orðabókunum, soleiðis:
DA-FØ: Montage: tilgerð, sam(an)seting, frásøgumynd (mynd, ið er samansett úr mongum smáum myndum, sum geva heildarmynd), montasja
EN-FØ: ljósmyndasamanseting, montasja
DA-FØ: Reportage: frásøgn, (beinleiðis) frásøga el. frágreiðing (ofta frá sjálvum hendingarstaðnum)
EN-FØ: (forml.) tíðindaflutningur (hvussu fjølmiðlar lýsa tíðindi); frásøga
Sum sæst, fer montasjan í størri mun aftur um evnið, og setir sær fyri at geva eina heildarmynd av evninum, sum útvarpsfólkið frítt hevur valt at kava í, og bera fram fyri lurtarum, tá montasjan er liðug og klár at senda.
Reportasjan verður í størri mun knýtt at beinleiðis útvarpssending av staðnum, har hendingin fer fram beint nú.
Sum ein væl etableraður mentanarstovnur skrivar Útvarpið seg eisini inn í eina søgu, har tøkni og manning í meir enn hálva øld hava klippt og sett saman ljóð, so vit sum frá líður fingu hoyrispøl og ljóðmyndir, ið eru drama og ikki fakta av tíðindadeildini.
Við støði í hesum praktiska útvarpsarbeiði verður nomið við markið, sum altíð er millum trúverdigu og staðfestandi reportasjuna her og nú, og montasjuna, sum eisini kann fevna um poetiskar hugleiðingar hjá lyklapersónum, sum nú menna hesa sjangru, montasjuna, og førka okkum móti einum hugsaðum útvarpsbiografi.
Má siga, at hetta er fantastiskt. Góða eydnu, øll tit mongu, sum taka útvarpsmiðilin í so stórum álvara. Har er heimliga miðlaframtíðin, tí har kunnu vit gera mun.


text:
Badmintonfelagið Nápur
Í februar mánaða 2015 tók Pætur E. Jacobsen stig til at stovna eitt badmintonfelag, sum hevði til endamáls at fevna um allan Skálafjørðin. 12. mei 2015 varð ein stovnandi fundur hildin á Bókasavninum við Løkin, og varð felagið stovna tá. 5 fólk vóru vald í nevnd og tveir tiltakslimir vórðu eisini valdir.
Pætur Egholm Jacobsen, formaður
Rógvi Langgaard, næstformaður
Símun Jóhann Samuelsen, kassameistari
Arnleyg Joensen, skrivari
Stefany í Túni, nevndarlimur
Tiltakslimir:
Nigro Bjarki Hermansen
Betuel Reinert Hansen
Heimasíða: www.napur.fo


text:
Fyrsta humana genomið varð kortlagt í 2003 í altjóða verkætlanini, The Human Genome Project. Tað tók 13 ár, og kostaði omanfyri 3 mia. US$. Í dag tekur tað fáar dagar at kortleggja eitt genom, og kostnaðurin er undir 1000 US$ við bestu tólunum. Tí verða genom lisin sum ongantíð áður.
Henda tøknin fer væntandi at bøta møguleikarnar at seta diagnosu hjá sjúklingum, sum vísa tekin um arvaliga sjúku, og granskarar gagnnýta longu hesar møguleikarnar. Nú til ber at leita í øllum genominum hjá sjúklinginum, økjast møguleikarnir at finna fram til orsøkina til arvaliga sjúku hjá fleiri sjúklingum. Samstundis er tó eisini ein ávísur vandi fyri at finna onnur ílegufrábrigdi, hvørs ávirkan er óviss.
Frá ílegukanningum til genomkanningar
Innan læknavísindini er tað lutfalsliga nýtt, at til ber at kanna ílegurnar fyri at finna út av, um ein persónur er í vanda fyri at fáa ávísa arvaliga sjúku. Í 1983 varð ílegan fyri nervasjúkuna, Huntingtons chorea, funnin, og tá gjørdist møguligt at kanna, um fólk høvdu ávís sjúkuelvandi frávik í ílegunum. Í fyrstu ílegukanningunum varð bert hugt at einstøkum ílegum, og bert fáar sjúkur vórðu kannaðar. Talan var um sjúkur við einføldum sambandi millum frábrigdi í einstøku íleguni og sjúkuna (monogenetiskar sjúkur).
Umhvørvið ávirkar ílegurnar
Eftir at humana genomið varð kortlagt, er vorðið greitt, at lutfalsliga fáar sjúkur standast av frábrigdum í einstøkum ílegum, men at sjúkurnar eru meira samansettar enn so. Eisini hevur víst seg, at umhvørvið ávirkar ílegurnar á ein hátt, vit enn hava avmarkaða vitan um. Stóru fólkasjúkurnar í vesturheiminum, hjarta-æðrasjúkur, diabetes, fiti og tunglyndi standast sannlíkt av einum samspæli millum fleiri ílegur, samstundis sum umhvørvi og liviháttur helst eisini spæla ein leiklut.
Ílegukanning
Ílegukanningar kunnu ikki altíð ávísa eitt ílegubrek, sum elvir til sjúku. Hóast greið tekin eru um, at ein familja ber eina arvaliga sjúku, er ikki víst, at til ber at finna ílegubrekið, tí møguliga eru allir variantar av ílegubrekinum ikki kendir.
Genomkanning
Í eini genomkanning ber hin vegin til at leita eftir ókendum variantum, tí tá verður allur arvastrongurin lisin samstundis, tvs. nágreiniliga samansetingin av øllum basum í øllum ílegum. Sostatt verða í grundini allar ílegur lisnar, sum ávirka eginleikarnar hjá tí einstaka, eitt nú viðføddu eginleikarnir at verða rakt/ur av ymsum sjúkum.
Les um ágóðar og váðar við genomkanningum.
Les um genomkanningar og arvaliga sjúku.
Kelda: Det Etiske Råd, www.etiskraad.dk


text:
Vit eru so lítil her í landinum, at okkum tørvar at samla okkara førleikar og læra hvør av øðrum fyri veruliga at verða sterkari innan menning og broytingar. Hetta við tí talgilda fer at ávirka okkum grundleggjandi, og tað fer tvørtur um allar vinnugreinar, sigur stjórin í Næringslivets Hovedorganisation, NHO, Kristin Skogen Lund.
Nógvar norskar fyritøkur er komnar langt í automatiseringini, men tað ber framhaldandi til at fáa nógva nyttu av teimum møguleikunum, sum liggja í talgilding. Big data og internet of things gevur stórar møguleikar til at greina og stýra framleiðslugongdum. Vinningurin liggur bæði í lægri kostnaðum og í nýggjum vinnumøguleikum.
Vit vóna, at ein toppvinnulívsdepil fer at styrkja kappingarevnið hjá Noreg, tí við at savna førleikar tvørtur um vinnugreinar kunnu vit brúka okkara nógvu og góðu førleikar uppaftur betri, sigur Skogen Lund.
NHO hevur serliga vónir um, at toppvinnulívsdepilin kann verða við til at betra útflutningsmøguleikarnar hjá norskum fyritøkum, millum annað við at geva teimum atgongd til førleikar og netverk, sum tær ikki sjálvar hava.
Royndirnar av tílíkum netverkum eru, at tað er týdningarmikið við langum framtíðarútlitum, og at stovnararnir av deplinum vita, hvat teir hava at bjóða einum triðja parti. Harafturat má tað, sum ymsu partarnir hava at bjóða, javnviga og ganga báðar vegir. NHO fegnast tí um, at nógvar týdningarmiklar fyritøkur hava bundið seg til at luttaka.
Vit kunnu ikki annað enn vera glað fyri og stuðla einum stigi, sum vinnan sjálv tekur, sigur Skogen Lund.
Kelda: www.nho.no
Eisini á Vinnudegnum 2017 verður møguleiki hjá vinnuni at fáa íblástur frá ítróttinum. Tá fer Pætur Smith Clementsen, tekniskur stjóri í Fótbóltsambandi Føroya, at halda eina fyrilestur undir heitinum “Tómgongd ella framgongd – ein spurningur um hugburð”.


text:
Árni formaður í Vágum
Nýggja nevndin í Vága Tjóðveldisfelag hevur nú skipað seg, og tað er veteranurin Árni Jacobsen, fyrrverandi lærari úr Miðvági, sum hevur tikið við formanssessinum. Hann tekur við eftir Irenu Nysted, ið er flutt til Hvannasunds, og tí ikki tók við afturvali. Árni hevur verið virkin í Vága Tjóðveldisfelag í ein mansaldur og hevur fyrr verið formaður.
Jóan Petur Joensen, deildarleiðari í FK í Miðvági og búsitandi í Sandavági, er peningarøkil, og Ingolf S. Olsen, løgtingslimur úr Sørvági, er skrivari.
Vága Tjóðveldisfelag ætlar at seta ferð á virksemið aftur tíðliga í heyst við fleiri ymiskum tiltøkum, sum meira verður at frætta um seinni.


text:
Viðtøkur
LÓG NORÐOYA FRÍTÍÐAR- OG ÍTRÓTTARRÁÐ
Endamál og skipan Norðoya Frítíðar- og
ítróttarráð.
- grein 1.
Ráðið eitur Norðoya Frítíðar- og Ítróttarráð, stuttstavað NFÍ.
- grein 2.
Norðoya Frítíðar- og Ítróttarráð er samgonga av feløgum í Norðoyum, sum skipa fyri frítíðarvirksemi, og sum íðka ítrótt.
Ráðið er óheft av politiskum og átrúnaðarligum áhugamálum.
- grein 3.
Endamál ráðsins er:
a. at samskipa og leggja til rættis frítíðar og ítróttvirksemi í Norðoyum.
b. At fremja samstarv um frítíðar- og ítróttarmál við kommunur, landsmynduleikar og aðrar myndugleikar.
- grein 4.
Felag, ið ynskir at gerast limur í NFÍ, skal lúka hesar treytir:
- at felagið hevur frítíðar- og/ella ítróttarvirksemi á stevnuskránni.
- At felagið sendir lógir sínar, upplýsingar um stovningardag og nevnd til nevnd NFÍ.
- grein 5.
Noktar nevnd NFÍ felag limaskap, skal hon leggja umsóknina fyri fyrstkomandi aðalfund til avgerðar.
- grein 6.
Valbæri til nevnd NFÍ hava einans limir í feløgum, sum eru limir í NFÍ.
- grein 7.
Feløg lata fast árligt gjald til NFÍ. Gjaldið verður ásett á aðalfundi í NFÍ og kann einans verða broytt á aðalfundi í NFÍ.
Ársgjøld fyri tað lidna starvsárið skulu vera goldið til NFÍ í hendi áðrenn 31. desembur.
- grein 8.
Feløg, sum ikki gera skyldur sínar, til lógásett gjáld sambært 7. grein og ikki hava gjørt tað við árslok tað árið, missa atkvøðurætt sín á aðalfundi.
Um felag ikki ger skyldur sínar at rinda gjald, sum álagt teimum í hesi lóg, skal nevnd NFÍ taka avgerð um, um tað skal verða koyrt úr ráðnum.
Felag sum ikki hevur goldið limagjald fyri tað ár, sum ársroknskapurin er til góðkenningar, hevur ikki atkvøðurætt. Um felag hevur goldið limagjald, men hevur gamla eftirstøðu, so hevur felagið ikki atkvøðurætt.
Dømi: Um felag skal hava atkvøðurætt á aðaðfundi 2016, so skal limagjaldið vera goldið innan 31.12.2015 og felag skal ikki hava eftirstøðu hjá NFÌ, tí so hevur felag ikki atkvøðurætt.
Avvarðandi felag kann kæra avgerðina hjá nevndini til næsta aðalfundin, men avgerð hennara stendur við, til næsti aðalfundurin hevur avgreitt málið.
- grein 9.
Felag, sum er koyrt úr NFÍ fyri ikki at hava hildið skyldur sínar, sleppur ikki upp í ráðið aftur, fyrr enn øll skuld er goldin, og nevnd NFÍ samtykkir.
- grein 10.
Felag, sum sigur seg úr NFÍ, verður roknað at vera farið úr ráðnum frá byrjan av næsta roknskaparári.
Stjórn
Norðoya Frítíðar- og Ítróttarráð
- grein 11.
Norðoya Frítíðar- og Ítróttarráð verður stýrt av:
- aðalfundinum
- nevndini
A. aðalfundur
- grein 12.
Aðalfundurin hevur hægsta vald í málum NFÍ
Aðalfundurin verður hildin innan 1 oktober mánaða við hesi dagsskrá:
- formaður NFÍ setur fundin og skipar fyri vali av fundarstjóra.
- formaður NFÍ greiðir frá starvinum í farna árinum.
- Kassameistarin leggur fram grannskoðan roknskap fyri NFÍ fyri farna ár.
- Umrøða og fyrispurningar um virksemið hjá nevnd NFÍ.
- Viðgerð av uppskotum og málum, sum hava verið løgd fyri aðalfundin, og øðrum málum, um 2/3 av umboðaðu feløgunum játta.
- Viðgerð av møguligum uppskoti frá nevndini um ásetan av ársgjaldi.
- Val av nevnd og varalimum samb. 18. grein.
- Val av grannskoðara.
- Ymiskt
- grein 13.
Hvørt felag innan NFÍ hevur rætt at senda 3 umboð til aðalfundin, men hevur felagið bert rætt til eina atkvøðu.
Felag, ið ikki hevur limagjaldviðurskifti og onnur limaskapsviðurskifti í lagi sambært 8. grein, hevur tó rætt at møta, men ikki rætt at greiða atkvøðu á aðalfundi.
Herumframt hevur nevndarformaður hjá NFÍ atkvøðurætt.
- grein 14.
Aðalfundur verður alment lýstur við í minsta lagið 10 dagar freist, á heimasíðuni hjá NFÌ, og minst í einum av Føroysku vikublað. Roknskaparár NFÍ er álmanakkaárið, tó fyrstu ferð 17/12 – 1987 til 31/12 – 1988. Uppskot um lógarbroytingar og mál viðvíkjandi skipan av ráðnum, sum verða kravd viðgjørd á aðalfundi, skulu vera nevnd NFÍ í handi 3 vikur fyri aðalfund.
- grein 15.
Eykaaðalfundur verður hildin:
- tá ið aðalfundur samtykkir tað
- um meiriluti av nevnd NFÍ samtykkir tað
- tá ið minst helvtin av feløgunum ynskir tað, (sum hava goldið limagjald og ikki hava eftirstøðu)
Á eykaaðalfundi kunna uppskot ikki verða viðgjørd, uttan tey standa á fundarskránni.
Fyri at uppskot skal vinna sømdir á eykaaðalfundi, skal meira enn helvtin av teim møttu, sum hava atkvøðurætt, atkvøða fyri.
Eykaaðalfundur skal vera lýstur alment 8 dagar frammanundan.
- grein 16.
Mál, ið ikki standa á fundarskrá til aðalfund og ikki snúgva seg um lógarbroytingar ella skipan av ráðnum, kunna verða tikin til viðgerðar og avgjørd, um 2/3 av umboðaðu feløgunum við atkvøðurætti játta.
Fyri at uppskot skal vinna sømdir á aðalfundi krevst, at meir enn helmingurin av teim møttu, sum atkvøðurætt hava, atkvøða fyri.
Til lógarbroytingar og til at koyra lim úr NFÍ krevst 2/3 meiriluti av teimum atkvøðum, sum eru umboðaðar á aðalfundi.
Fyri at lógar broytingar skulu koma í gildi, skulu tveir fylgjandi aðalfundir samtykkja hetta, við
í minsta lagið 10 mánaðar ímillum aðalafundirnar.
B. nevndin
- grein 17.
Nevnd NFÍ hevur hægsta vald í NFÍ millum aðalfunda.
Tá ið nevndarlimur hevur forfall, tekur varamaður sæti í nevndini.
- grein 18.
Formaðurin boðar til fundar í nevndini.
Boðað skal verða til fundar í nevndini, um 2 av limum hennara skrivliga krevja tað.
Formaður NFÍ stýrir nevndarfundum, mál verða avgjørd við vanligum meiriluta.
Standa atkvøður á jøvnum, er tað atkvøða formansins, ið fær avgerðina.
Í nevndini sita 5 limir, formaður, næstformaður, kassameistari, 1 skrivari og 2 skrivari.
Teir verða valdir á aðalfundi, fyri eitt tvey ára skeið. Valdir verða eisini tveir tiltakslimir fyri eittáraskeið. Nevndin skipar seg sjálv.
Tveir verða valdir annahvørt ár og tríggir annahvørt ár.
Nevndin hevur øll fíggjarlig viðurskifti um hendi; til skuldbindingar, keyp og sølu av fastari ogn krevst tó aðalfundarsamtykt.
Limir í nevnd NFÍ skula vera limir í feløgum innan NFÍ.
Nevndin kann seta fólk fyri løn.
- grein 19.
Starvið hjá nevnd NFÍ er:
- at leggja fyri aðalfund reglur fyri limaskapi,
- at býta møguligan fíggjarstyrk til feløgini, nevndin leggur uppskot sítt um býti av styrki fyri aðalfund. Áðrenn býtt verður, skula allar felagsútreiðslur t.d. rentur, avdrátt og aðrar vanligar rakstrarútreiðslur býtast frá,
- at fylgja við gongdini í feløgunum,
- at seta samtyktir aðalfundanna í verk,
- at standa fyri rakstrinum av NFÍ,
- at hava umsjón við viðurskiftum við myndugleikar um mál, sun ikki verða roknað sum felagsmál,
- at seta lønt starvsfólk, eftir sum peningur er játtaður til,
- at seta upp fíggjarætlan at leggja fyri aðalfund.
Ymiskar ásetanir
- grein 20.
Til at slíta Norðoya Frítíðar- og Ítróttarráð krevst, at 4/5 av teimum, sum hava atkvøðurætt og eiga sæti á aðalfundi í NFÍ sambært hesi lóg, samtykkja tað. Verður slík samtykt gjørd, leggur tann aðalfundurin frá sær, meðan tann nevndin, sum sat seinasta valskeið, verður sitandi og boðar til aðalfund av nýggjum um seks mánaðir.
Verður tá aftur samtykt við 4/5 meirikuta av umboðum við atkvøðurætti av slíta ráðið, er ráðið lógliga slitið.
- grein 21.
Verður Norðoya Frítíðar- og Ítróttarráð soleiðis lógliga slitið, skulu allar ognir tess fara í grunn. Stovnsfæið má ikki verða skert, men 2/3 av ársrentum skulu verða nýttar til frítíðar- og ítróttarendamál eftir avgerð av 3-manna nevnd, har ein nevndarlimur verður valdur av fráfarandi nevnd, ein av Klaksvíkar Kommunu og ein av Klaksvíksgrunninum.
- grein 22.
samtykt á aðalfundi NFÍ, 17. desember 1987
broytingar samtyktar á eykaaðalfundi NFÍ, 6. mars 2010
broytingar samtyktar á aðalfundi hjá NFÌ, hin 27 juni 2015.


text:
Ph.d.-lestur
Tað eru skjótt 200 føroyingar við ph.d.-heiti og gott 50 eru í løtuni í ferð við ph.d.-útbúgving. Men hvat stendur ph.d. fyri og hvat er ein ph.d.-verkætlan?
Ph.d. er stytting fyri philosophiae doctor (tað er doktari í filosofi). Hetta er vanliga ein 3 ára granskaraútbúgving, sum í dag er kravd fyri at kunna fáa starv sum granskari á universitetum og granskingarstovnum. Eisini fleiri virkir, serliga tey sum arbeiða við menning av nýggjum vørum og tænastum, seta fólk við ph.d.-útbúgving í starv. Tað kann eisin ivera talan um eina 4 ára útbúgving, tá er kandidatparturin við í ph.d.partinum (kallað 4+4).
Fólk verða vanliga sett í eitt 3 ára starv hjá einum universiteti, einum sektorgranskingarstovni ella á einum virki og innskrivað til lestur við eitt universitet. Tað ber til at søkja um at verða innskrivað/ur til ph.d.-lestur á Fróðskaparsetrinum. Rætturin til at skipa fyri ph.d.-útbúgving er ásettur í kunngerð. Í sambandi við umsóknir um stuðul og annað, verður hetta 3 ára skeiðið og arbeiðið vanliga kalla ein ph.d.verkætlan ella ein granskaraútbúgving.
Granskingarráðið brúkar fittan part av árligu játtanini í Granskingargrunnin til at stuðla ph.d.-verkætlanum. Talan er um fullan ella lutvísan stuðul. Granskingarráðið stuðlar bæði ph.d.verkætlanum í Føroyum og uttanlands. Mett verður, at tað eru eini 25 fólk í Føroyum í løtuni, sum eru í gongd við ph.d.útbúgving og líka nógvir føroyingar í gongd uttanlands eisini.
Hvar ber til at søkja sær ráð?
Um tú hugsar um at fara undir ph.d.-lestur, mást tú bæði hugsa um fakliga, fíggjarliga og sosiala partin.
Í fakliga partininum eigur tú at seta teg í samband við leiðsluna ella ein viðkomandi granskara á Fróðskaparsetrinum ella einum av hinum granskingarstovnunum í Føroyum, um tað er her tú kundi hugsað tær at arbeitt. Undir øllum umstøðum, er tað skilagott at hava samband við føroyska granskingarumhvørvið, eisini um tú fert undir ph.d. arbeiði uttanlands.
Í fíggjarliga partinum er møguleiki at søkja stuðul úr Granskingargrunninum. Er evnið innan fiskivinnu ber eisini til at søkja stuðul frá Fiskivinnuroyndum. Ofta vil tað vera skilagott at søkja fígging frá fleiri keldum, tí tá er oftast lættari at fáa til vega neyðugu fíggingina. Spyr teg fyri hjá øðrum ph.d.-lesandi ella hjá Granskingarráðnum og granskingarstovnunum um hendan partin.
Í sosiala partinum eigur tú at umhugsa, hvat granskingarumhvørvi er best at knýta seg at. Aftur her er tað gott at spyrja seg fyri á granskingarstovnunum og hjá øðrum ph.d.-lesandi. Eitt forum, sum kann verða gott at seta seg í samband við fyri at fáa ráð og vegleiðing frá relevantum fólkum er Fróðskaparfelagið. Hetta er eitt áhugafelag fyri føroyskar granskarar og granskingaráhugað. Tey kunnu hittast á fff@frodskaparfelag.fo og annars ber til at lesa meira á www.frodskaparfelag.fo


text:
Listinblog hevur á fyrsta sinni skrivað um kvæði, Kinna hevur valt at endurgeva nakrar atfinningarsamar røddir viðvíkjandi kappingini um nýggjar brúðarvísur. Órógvandi er útsøgnin, at ætlanini er at skvisa ‘nørdarnar’ út og lata tey líkasælu inn. Við líka stórum rætti kundi ein sagt, at nørdarnir múra seg inni saman við IPG og lata ikki tey mongu sleppa framat.
Eg dugi ikki at síggja nakað forgjørt í at fáa nakrar nýggjar, stuttar brúðarvísur, nú ið brúðardansurin er á gravarbakka – ella er partvíst burturdottin. Eingin verður tvingaður at syngja eina nýggja brúðarvísu, kanska kjakið kann gera, at tær gomlu vísurnar verða grivnar fram aftur.
Í hvussu er, var kvøldið í miðlahúsinum frálíkt, nógv fólk og góð skrá. Serstakliga stuttligt, at tey trý, sum yrkt hava, høvdu fyrireikað seg til at siga nøkur orð um sína vísu.
Bette í Dalinum
Regin Eikholm og Jákup R. Hansen
Eyðun Eliasen
Jákup Reinert Hansen greiddi frá, at longu í Túsundtal frá 1700 talinum er ein brúðarvísa, sum leggur satóran dent á, at maður og kvinna skula njóta sama rætt. Dansurin gekk væl, hugaligt at norðingar vóru komnir suður at syngja vísurnar.


text:
Mentamálaráðið hevur við støði í námsætlanunum og fakligum tilmælum frá lærarum dagført skrivligu próvtøkur fólkaskúlans. Dagføringarnar eru gjørdar sambært fakligu málunum í námsætlanunum, og samstundis eru tillagingar gjørdar í partinum um eftirmetingar og próvtøkur í námsætlanunum í føroyskum, donskum og enskum.
Broytingarnar eru settar í gildi frá skúlaárinum 2013/14. Sostatt verða skrivligu próvtøkuuppgávurnar á vári 2014 skipaðar eftir broyttu ásetingunum í partinum um eftirmetingar og próvtøkur í námsætlanunum. Niðan fyri er yvirlit yvir, hvørjar tillagingar eru gjørdar:
Í føroyskum í 9. flokki
Skrivliga próvtøkan fatar um máluppgávu og framseting, har máluppgávan er broytt og fatar um tríggjar tættir: málførleika (mállæru), staviførleika (fyrisøgn) og lesifatan.
Í føroyskum í 10. flokki
Eingin broyting er í føroyskum í 10. flokki.
Í donskum í 9. flokki
Skrivliga próvtøkan fatar um máluppgávu og framseting, har máluppgávan, sum fyrr var ein innsetingarfyrisøgn, er broytt og fatar um tríggjar tættir: málførleika (mállæru), staviførleika (fyrisøgn) og lesifatan.
Í donskum í 10. flokki
Eingin broyting er í donskum í 10. flokki.
Í enskum í 9. flokki
Skrivliga próvtøkan fatar um máluppgávu og framseting, har máluppgávan er broytt og fatar um mál- og staviførleika. Givið verður eitt sjálvstøðugt próvtal í máluppgávuni.
Í enskum í 10. flokki
Máluppgávan er strikað, og sostatt fevnir próvtøkan um framseting.
Hjálparmiðlar eru loyvdir til skrivligu próvtøkurnar í 9. og 10. flokki.
Próvstovan hevur sent skúlunum fráboðan um tíðarkarmin í sambandi við skrivligu próvtøkurnar.


text:
Gávugóðs úr Grunni Thorvalds Poulsen av Steinum 2017
Trímannanevnd, umboðandi Tórshavnar Musikkskúla og musikkskúlarnar kring landið, hevur viðmælt útlutan av stuðlinum fyri 2017. Stuðulin verður latin í trimum ungum listafólkum, sum øll á hvør sín hátt, eru komin langt á listaleiðini, og hava høgt støði í listagrein sínari.
Um Grunnin
Torvald Poulsen (føddur 8. februar 1912) var garðyrkismaður – gartnari – í Havn og hevði vakstrahús og urtagarð sín, har sum R. C. Effersøes gøta og gøtan Egholmstrøð møtast. Hann átti eisini traðirnar, har SMS og meginparturin av R. C. Effersøes gøtu eru í dag. Alt hetta økið seldi hann, og setti peningin á bók í Føroya Sparikassa, har hann stóð og rentaði til Torvald doyði. Torvald hevði áhuga fyri máli og list, og hann stovnaði grunnin, til tess at stuðla ungum fólkum við listarligum evnum at nema sær útbúgving.
Limirnir í nevndini eru sambært viðtøkunum fyri grunnin, rektarin á Fróðskaparsetri Føroya, formaðurin í Listasambandi Føroya og formaðurin í Føroya Lærarafelag.
Thorvald ynskti, at grunnurin skuldi handa gávur sínar á føðingardegi hansara, tann 8. februar.
Gávugóðsið varð fyrstu ferð latið í 2001, og síðani hava 20 listafólk fingið gávugóðs úr grunninum.
Tann 13. februar 2015 varð undirskrivað avtala millum Tórshavnar Musikkskúla umboðandi musikkskúlarnar í Føroyum og nevndina fyri Grunn Thorvalds Poulsen av Steinum um stuðul.
Endamálið við avtaluni er at fremja endamál grunnsins sum er:
”at stuðla og eggja ungum fólki við listarligum hegni til útbúgving”
Sambært avtaluni, ið er galdandi fyri trý ár (2015-2017), veitir grunnurin musikkskúlunum stuðul uppá 50.000 kr/ár í trý ár – tilsamans 150.000 kr.
Í avtaluni er staðfest, at peningurin verður nýttur á slíkan hátt, at musikkskúlarnir fáa høvi at veita ungum tónleikaúrmælingum nakrar serligar umstøður, at mennast innan sína listagrein, til gagns fyrst og fremst fyri ungu listafólkini, men eisini fyri skipanina sum heild.
Nevndin fegnast um avtaluna við musikkskúlarnar: ”Við hesari avtalu leggja vit upp til eitt tætt samstarv við listafakliga umhvørvið um leistin fyri veitan av gávugóðsi úr grunninum. Í fyrsta trý ára skeiðinum er valt at fara í samstarv við musikkskúlan, og royndirnar frá fyrsta árinum eru góðar. Á henda hátt vilja vit virka fyri, at grundarlagið fyri stuðulsveitingini er fakliga væl grundað og at stuðulin kemur fleiri til gagns ”, sigur Sigurð í Jákupsstovu, formaður fyri grunnin.
Í avtaluni er staðfest, at peningurin verður nýttur á slíkan hátt, at musikkskúlarnir fáa høvi at veita ungum tónleikaúrmælingum serligar umstøður at mennast innan sína listagrein til gagns fyrst og fremst fyri ungu listafólkini, men eisini fyri skipanina sum heild.
”Musikkskúlin er fegin um stuðulin úr Grunni Torvalds Poulsen av Steinum og vil virka fyri, at stuðulin kemur ungum gávuríkum listafólki til gagns. Áhugin fyri tónleiki í Føroyum er stórur, og fleiri ungir tónleikarar eru ávegis til framhaldandi lestur innan tónleik. Vit vóna, at stuðulin latin fyri 2017 fer at gera mun fyri ungu, evnaríku tónleikaspírarnar, sum nú fáa gávugóðs handað”, sigur Andrea Heindriksdóttir, stjóri á Tórshavnar Musikkskúla.
Skráin til tiltakið er hendan:
Kl.19.00 vælkomin
kl.19.10 tónleikur
kl.19.15 handan av gávugóðsi
kl.19.30 Røður
kl.19.45 tónleikur
kl. 20.00 liðugt


text:
Skipan og innihald
Dentur verður lagdur á løgfrøði á høgum stigi, fyrisitingarlóg, lógkøna útgávu og lóg viðkomandi fyri smá løgdømi í samveldisstøðu, herundir lóggávu, venju og aðrar lógkeldur, umframt altjóða lóg, felagsmál og samanberandi greinan.
Býtið er dogmatiskur lógkunnleiki 50 til 80 ECTS. Løgfrøðilig fatan og háttalag 10 ECTS kravd. Ritgerð 30 ECTS. Valfak 0 til 30 ECTS, upp til 10 ECTS frítt val, upp til 20 ECTS viðkomandi fyri samlaðu læruúrtøkuna.
Dogmatiskur lógkunnleiki er siðbundin gjøgnumgongd av lógkeldum á ávísum evnisligum øki, tulkan og brúk teirra. Løgfrøðilig fatan og háttalag er djúp fatan og greinan av løgfrøðiligum háttalagi, umframt almennur akademiskur førleiki tillagaður avbjóðingum í løgfrøðiligum høpi.
Ritgerð skal vera 30 ECTS. Skal sýna løgfrøðiliga fatan á høgum støði.
Løgfrøðilig fatan skal vera í minsta lagi 10 ECTS. Boðin verða út skeið (oftast 5 ECTS) sum at skriva ritgerð í løgfrøði, løgfrøðiligari fatan og útgáva, løgfrøðiligum háttalagi, samberandi lógkunnleika.
Dogmatisk skeið skulu vera upp til 70 ECTS. Boðin verða út skeið (oftast 10 ECTS) sum fyrisitingarlóg, kollektivur arbeiðsrættur, altjóða fiskiveiðirættindi, kommunurættur, skattarættur (bæði alment og ymisk serskeið), rættarsøga, grundlógarroynd, mannarættindi og revsirættur, brúkaralóg, stjórnarlóg, skipanarlóg, sjólóg, havrættur, búnaðarlóg.
Flestu dogmatisku skeiðini taka støði antin í føroyskari lóg ella annars við atliti til lóg viðkomandi fyri smá løgdømi í samveldisstøðu.
Útbúgvin skulu kunna taka við størvum í almennari og privatari fyrisiting, har kravið er løgfrøði ella samsvarandi hægri útbúgving.
Skeiðini
Higartil hava verið boðin út hesi dogmatisku stakskeið á master stigi í lóg:
- 10 ECTS Brúkaralóg
- 10 ECTS Føroysk fiskiveiðirættindi
- 10 ECTS Føroysk fyrisitingarlóg
- 10 ECTS Føroyskur skattarættur
- 10 ECTS Kollektivur arbeiðsrættur
- 10 ECTS Kommunurættur
- 10 ECTS Mannarættindi og revsirættur
- 10 ECTS Havrættur
- 5 ECTS Serskeið í skattligari viðgerð av skuld
Hesi skeið eru góðskrivaði á øðrum universitetum.
Nú verður útboðið økt og boðið út sum samskipað útbúgving.
Tíðarætlan og skeiðsyvirlit fyrstu árini
Trýst á hetta leikið fyri at síggja tíðarætlan og skeiðsyvirlit fyrstu árini í MA í lóg
Undirvísingarmál
Undirvíst verður á føroyskum, enskum og skandinaviskum máli.


text:
Danjal av Rana 12.02.2018 (15:11)
Færri flyta til Føroya
Fólkatalið var 50.498 tann 1. januar. Tað vaks við 676 fólkum ella 1,4% í 2017, skrivar Hagstovan.
Síðani fólkavøksturin tók dik á seg fyri góðum trimum árum síðani, var hann av tí mesta í Tórshavnarøkinum. Tað broyttist nú í fjør, so tað er ikki sama ferð á fólkavøkstrinum í høvuðsstaðnum, sum aðrastaðni í landinum: í 2017 átti Tórshavnarøkið 32% av fólkavøkstrinum, samanborið við 55% í 2016.
Tann stóra broytingin í gongdini í fólkatalinum kemur einamest av broyttu flytingini, har fráflytingin er minkað nógv, samstundis sum tað hevur verið ein vøkstur í tilflytingini. Vit skulu heilt aftur til 1980 fyri at finna so lágt tal fyri fráflytingina, sum tey 1.141 ið fluttu av landinum í fjør. Verður fráflytingin roknað í mun til fólkatalið, finna vit als ikki so lágt tal fyri fráflyting í hagtalsgrunninum, ið gongur aftur til 1970.
Tó sæst nú, at vøksturin í tilflytingini støðgaði á í 2017, og hon heldur minkaði við 23 fólkum í mun til 2016. Broytingin er tó so lítil, at ilt er at siga, um hetta merkir, at tilflytingin hevur verið í hæddini. Hinvegin minkar fráflytingin framvegis og var 84 fólk færri í 2017 enn í 2016. Hetta gjørdi, at nettotilflytingin vaks við 61 fólkum.
Samanbera vit hetta árið við tey heldur vánaligu árini 2009 -12, so er árliga fráflytingin nú eini 600 fólk minni og tilflytingin eini 300 størri – og tí er ein negativ nettofráflyting á yvir 400 vend til eina enn størri positiva nettotilflyting.
Samanborið við 2016 minkaði burðaravlopið munandi í 2017, úr 296 niður í 211. Vit skulu seks ár aftur til 2011 fyri at finna eitt lægri burðaravlop enn í 2017. Minkingin í burðaravlopinum í 2017 kemur av, at føðitalið minkaði við 19 børnum og deyðatalið vaks við 66 fólkum.
Verður hugt eftir gongdini í einstøku oyggjunum, er munandi fólkavøkstur í øllum teim stóru oyggjunum, tó bert lítil vøkstur Suðuroy og ein lítil minking í Sandoy.
Í nøkrum útoyggjum veksur fólkatalið, serliga í Hestoy við 4 fólkum, svarandi til 19%. Eisini er vøkstur í Kalsoynni og Mykinesi. Í nøkrum halda tey tørn, sum í Skúvoy, Stóra Dímun og Koltri, meðan tað er minkandi fólkatal í Fugloy, Svínoy og Nólsoy. Serliga stór er minkingin í Fugloy við 8 fólkum ella 18%. Men á útoyggjum eru tað sum heild sera smá tøl, ið ofta skifta ymiskan veg.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
CTD kanning
Hvussu verður kannað fyri CTD?
Tað finnast 3 ymiskir hættir:
1
Máta innihaldið av carnitini í blóðinum
Tað, mann í veruleikanum helst ynskir at vita, er, hvat støðið av carnitini er inni í kyknunum, men tá hetta ikki tekniskt ber til at máta, brúkar man ístaðin innihaldið í blóðinum. Tað finnast fleiri mátar til áseting av carnitini í blóðinum og eru tí eisini nógv ymisk tøl fyri, hvat tað normala støði er. Skal man tolka eitt talvirði, er tað tí avgerandi, at mann at kenna normalvirðini fyri ta aktuellu analysuna, sí vegleiðandi tøl í undir FAQ.
2
Ílegukanningar
Í Føroyum er CTD oftast orsakað av einum íleguvarianti nevndur N32S, men tað finnast eisini 5 onnur ílegufrábrigdi í Føroyum. Fýra teirra eru væl lýst og kunnu ávísast við ílegukanning. Tann seinasti er ikki lættur at kanna fyri og tí verður ílegukanningin sum screening ikki brúkt, tí vandi er fyri at yvirsíggja CTD- sjúklingar, sum hava ein ókendan variant.
3
Máting av aktiviteti av carnitintransportørum á dyrkaðum húðkyknum
Hetta er ein ógvuliga langrøkin og dýr kanning, sum bert kemur upp á tal í fáum útvaldum førum, har man hevur ein sterkan ilgruna um diagnosuna og ikki kann staðfesta hana á annan hátt.


text:
Myndarøð: {B2639DA5-C10B-46BD-8A05-C73977FF7412}
19.06.2010
Myndarøð við vinnandi bátsmanningum.
- Grækarismessuhald í Runavík
- Handverkari til Runavíkar Kommunu
- Runavíkar havn slær enn einaferð sítt egna met
- Filmar í Løkshøll
- Heilsudepilin – nýggj telefonnummur og heimasíðu
- Ljós við vallirnar
- Kunngerð um broyting av Byggisamtyktini og Býarplaninum fyri Runavíkar kommunu
- Samkenslukvøða til Kongshúsið
- Fýra kommunulæknar í Skálafjarðar læknadømi
- Bakteriur í drekkivatninum í Funningsfirði
- Hálvt annað hundrað túsund í kringvarpsgjøldum
- Sprongt verður á Hústoft millum kl. 15-15.30 í dag
- Sprongt verður á Hústoft mikudagin
- Útstykking í Kass í Rituvík
- Innskriving til forskúlan á Skála útsett til 20. februar.
- Myndlist í Glyvra kirkju
- Roðin bjóðar borgarum 67 ár og eldri til venjing og samveru
- Lýsing eftir umhvørvisstarvsfólki
- Vaktarskifti við Løkin
- Hugnaløta á bókasavninum hósdagin


text:
Myndir frá Barnafagnaðinum 2017
Árligi Barnafagnaðurin var í Eysturkommunu í gjár. Áleið 200 børn úr øllum dagstovnunum og úr Skúlaspíranum hugnaðu sær saman við ymiskum virksemi ígjøgnum dagin.
Fyrrapartin vóru tey størru børnini á vøllinum uppi á Brekku í Leirvík, har ymisk spøl og kappingar vóru á skránni. Tey minstu børnini vóru niðri í dagstovninum Brúsa, har hoppiborg, bóltabað og annað var á skránni.
Dagurin endaði við, at Danny úr bólkinum Danny & the Veetos sang niðri í Brúsa, har øll børnini eisini fingu pizza, sunkist og Twix.
Myndir frá vøllinum á Brekku fyrrapartin
Barnafagnaður 2017


text:
VØRUR ÚR ÍSRAEL
Smúkkur og krem úr Ísrael, at fáa í Føroyum! Í sambandi við Avi Lipkin tiltakið á í Læaraskúlahøllini á Frælsinum í dag 14.mai fer ALOEVERA í Gøtu at sýna ymisk krem úr Ísrael. Har verður høvi at ogna sær ymisk heilsugóð krem úr Ísrael. Samstundis, sum vit keypa ísraelskar vørur, so stuðla vit Ísrael! ... les meira ... trýst á myndirnar, so verða tær størri!
ÍSRAELSKAR VØRUR AT FÁA Í FØROYUM
DADLUR
Heimsins bestu dadlur:
FØROYA KEYPSSAMTØKA í Dr. Jacobsensgøtu í Havn.
SNÁK OG KREM
VÆLVERA SP/F, v/Bjørg Dam Thomassen, Onnugøta 5B, 188 Hoyvík - tlf. 315048 ella 505660
KREM
ALOEVERA
v/Guðrun Johansen, Ingibjargargøta 8A, FO-188 Hoyvík
tlf. 50 99 24 - les meira: aloevera.fo
SMÚKKUR
Mourentsa Mohr í Grund
í Tungu 15, 513 Syðrugøta
tlf. 212619
Keypa vit ísraelskar vørur, stuðla vit Ísrael.
dp


text:
Orð: H.V. Kaalund
Lag: Thorvald Aagaard
Týtt: Salomon J. Joensen og Thorben Johannesen
Upprunaheiti: Jeg elsker den brogede verden
1. Mær hugnar hin fjølbroytti heimur,
um nógv er strev og stríð.
Fyri mær er jørðin vøkur enn
sum í patriarkanna tíð.
2. Tey mølma um, at hon er gomul,
av synd og sorgum troytt.
Men nei, hon strýkur enn í dans
um sólina ung og løtt!
3. Eg gráti sum onnur av harmi,
um vón mín á foldum brast,
men var ikki vónin so ofta her
eitt skjól fyri egnu last?
4. Var lívið ein leikur á rósum,
var alt her tá betur enn nú?
Var einki at stríðast fyri á fold,
hvar vóru so eg og tú?
5. Tí stríðast má fólk, sum vil liva
– ei bert fyri dagligt breyð –
men fyri at liva í lívsins trúgv
– í stilli er trúgvin deyð.
6. Tí hugnar mær fjølbroytti heimur,
um nógv er strev og stríð.
Fyri mær er jørðin líka ung
sum á skapanar fyrstu tíð!


text:
Hesa vikuna hevur verið arbeitt við at leggja nýggjan graslíkisvøll á á Eiðinum.
Gongur væl at skifta graslíkisvølli....
Hesa vikuna hevur verið arbeitt við at leggja nýggjan graslíkisvøll á á Eiðinum. (more…)....
Seglskipið Tecla á Vági
Summarið er tíðin, har føroyskar havnir eisini fáa fleiri spennandi vitjanir, soleiðis eisini við Vágs Havn. Í dag vitjar seglskipið Tecla á Vági.....
Heilsumiðstøðin liðugt klædd
Seinastu árini er Heilsumiðstøðin í Vági nýgjørd bæði innan og uttan. Talan er um áhaldandi arbeiðið, sum byrjaði í 2013, har Heilsumiðstøðini er ....
Hesi størv eru leys at søkja í Vágs....
2 lærarar í føstum starvi og 3 lærarar í tíðaravmarkaðum starvi (more…)....
Kunning
Arbeiði á vatnleiðingina
Í samband við arbeiði á vatnleiðingina við Toftabrekku, verður skrúvað fyri vatninum fríggjadagin 18. mai 2018 kl. 9.00. Økini, ið verða...
-
Bøgarðarnir í seyðahøgum standi
Bøgarðarnar í Vágs kommunu skulu verða í seyðahøgum stan...
-
Skráin fyri býráðsfundin 30. apríl 2018
Hesi mál verða viðgjørd á býráðsfundi, mánadagin 30...
-
Stongja fyri vatninum týsdagin 24. apríl kl. 9
Orsaka av arbeiði uppá vatnleiðing við Laksá verður ston...
Sjálvavgreiðsla
Hús lýst til leigu undir Bústaðir
Vágs kommuna hevur tænastu her á heimasíðuni, har hús kunnu lýsast til sølu og til leigu, hetta ...
-
Upptøkureglurnar og gjøld á barnaansingarøkinum da...
Frá 1. januar 2015 koma nýggjar upptøkureglur í gildi fy...
-
Barnaansingin og gjøld
Gjøldini fyri barnaansing og frítíðarskúla í Vágs kommun...
-
Innskriving til barnaansing á heimasíðuni
Nú er gjørligt at gera innskriving til barnaansingina hj...
Vágs Havn
Seglskipið Tecla á Vági
Summarið er tíðin, har føroyskar havnir eisini fáa fleiri spennandi vitjanir, soleiðis eisini við Vágs Havn. Í dag vitjar seglskipið Tec...
-
Ekspeditionsskipið Polarfront á Vág
Polarfront er eitt kent søguríkt veðurskip, sum í árunum...
-
Vatnveitingin á havnarlagnum endurnýggja
Tekniska toymið hjá Vágs kommunu hevur seinastu vikuna arbei...
-
Móttøka tá Nýborg kom á Vág
Dennis Holm, borgarstjóri, bjóðaði Nýborg vælkomna til V...
Seglskipið Tecla á Vági
Summarið er tíðin, har føroyskar havnir eisini fáa fleiri spennandi vitjanir, soleiðis eisini við Vágs Havn. Í dag vitjar seglskipið Tecla á Vági.
Heilsumiðstøðin liðugt klædd
Seinastu árini er Heilsumiðstøðin í Vági nýgjørd bæði innan og uttan. Talan er um áhaldandi arbeiðið, sum byrjaði í 2013, har Heilsumiðstøðini er dagførd og at kalla nýgjørd bæði innan og uttan.
Hesi størv eru leys at søkja í Vágs Skúla
2 lærarar í føstum starvi og 3 lærarar í tíðaravmarkaðum starvi
Les meiri
Arbeiði á vatnleiðingina
Í samband við arbeiði á vatnleiðingina við Toftabrekku, verður skrúvað fyri vatninum fríggjadagin 18. mai 2018 kl. 9.00. Økini, ið verða ávirkaði eru frá Toftabrekku og Suez-kanalini, út eftir Toftavegi, út til Toftalíð. Brúkarar á Krosslábrekku og á Vágsvegi við tilknýti til Krosslábrekku verða eisini ávirkaðir.


text:
Góður sigur í Klaksvík
Nógvir StÍF áskoðarar høvdu leitað sær til Klaksvíkar at hyggja eftir kvinnunum, sum fingu ársins fyrsta sigur í gjár. Stjørnan hevur fingið eina fína byrjan uppá kappingina, har tær í ársins fyrsta dysti spældu javnt móti Neistanum. Men okkara gjørdu bart og vunnu 20-24.
Vit hava
fingið Birnu Tummasardóttir at tikið samanum dystin.
‘’Vit vóru
klárar frá dystarbyrjan og leggja okkum framum beinanvegin við einum 3-4 málum.
Tað eydnaðist okkum at halda leiðsluna gjøgnum allan fyrra hálvleik. Góða
verjan saman við einum málverja gjørdi at Stjørnan ikki kom inn í dystin,
sjálvt um vit brendu illa eina løtu í fyrra hálvleiki. Tí einu løtuna skoraði
Stjørnan ikki í 8 minuttir. Hálvleiksstøðan var 11-15. “
“Eg haldi, at vit koyrdu bara á víðari í seinna hálvleiki. Vit fokuseraðu uppá verjuspælið, og tær skoraðu bara 9 mál í seinna hálvleiki. Vit høvdu leiðsluna allatíð, og dysturin var ongantíð í vanda, tó at leiðslan einaferð kom niður á 2 mál. Tær dekkaðu eitt sindur offensivari í seinna hálvleiki, og hetta gav meir pláss til gjøgnumbrotsspæl, har serliga Fríðrún var eyðsýnd. Hon skoraði 10 mál í gjár.’’
Ein góður dystur frá okkara kvinnum, har leiðslan, vit høvdu vunnið okkum í fyrra hálvleiki ongantíð kom í vanda.
Málskjúttar:
Fríðrún 10, Birna 4, Paula 4, Guðrið 2, Bára 2, Guðrun 1, Rebekka 1.


text:
Nøkur av hesum ráðum snúgva seg um viðurskifti ein sjálvur kann fara í holt við.
Sær ein seg ikki føran fyri hesum, er tað tó ikki neyðugt at brúka heilt nógvar pengar til ein handverkara.
1. Skrúva niður fyri shuntinum
Tað kann loysa seg at skrúva niður fyri shuntinum í summarhálvuni. Shunturin situr ofta beint omanfyri ketilin og hesin verður brúktur til at blanda framleypshitan og returvatnið. Jú lægri hesin stendur, jú meiri returvatn verður sirkulerað av nýggjum.
Hetta hevur við sær at hitin í radiatorinum ikki er eins høgur sum áður, og tí verður hitatapið eisini minni. Hinvegin er neyðugt at skrúva upp aftur fyri shuntinum í vetrarhálvuni, so at húsini halda seg heit teir køldu dagarnar.
Ein snildari loysn er at fáa sær eina elektroniska shuntstýring, ið sjálv regulerar seg eftir hitatørvinum.
Vit hava tvey sløg av ESBE shuntstýringum. Tann einfalda stýringin regulerar seg eftir einum tráðleysum termostati, ið verður settur í tað rúmið sum krevur mest hita. Hetta er oftast stovan ella køkururin. Framleypshitin verður síðani reguleraður eftir hitatørvinum í tí rúminum.
Hendan shuntskipanin CRB 122 kostar 3.665,00 krónur við mvg
Tann snildara shuntstýringin hevur ein útifølara og ein termostat, ið verður settur á framleypið. Sostatt verður framleypshitin reguleraður í mun til hitan uttandura.
Hendan shuntstýringin 90C-1A-90 kostar 3.735,00 krónur við mvg
Báðar shuntstýringarnar hava eitt tíðarforrit, so tað ber til at lækka hitan um náttina ella tá eingin er inni. Harvið gerst sparingin enn betur.
Báðar stýringarnar skulu knýtast til el.
2. Bjálva heitu rørini har ketilin stendur.
Óbjálvaði rør geva størri hitatap enn bjálvaði rør. Hetta merkir at heita vatnið, ið rennur fram til radiatorin ella aftur í ketilin missur orku.
Tí loysur tað seg at bjálva øll tey sjónligu rørini, og hetta er einfalt at gera.
Vit hava ymisk sløg av bjálving, alt eftir hvussu væl ein ynskir at bjálva, og hvussu nógv pláss er.
Vanliga verður ein grá skúmbjálving nýtt. Hendan verður smoygd rundan um rørini, og fyllir ikki tað stóra. Tvær aðrar loysnir eru, ein svørt skúmbjálving, ið er nakað tjúkkri enn tann gráa, og síðani steinullsbjálving við aluminiumsfoliu á.
Steinullsbjálvingin er tann besta av hesum trimum, men skúmbjálvingin er lættari at fáast við.
3. Skift brúsuhøvd fyri at spara uppá heita brúksvatnið.
Tað er ymiskt hvussu nógv vatn rennur úr einum brúsuhøvdi, men vanliga nýtur eitt brúsuhøvd áleið 12-14 litur av vatni um minuttin. Er húsfólkið í brúsu 20 minuttir um dagin, so gevur hetta íalt 240 litrar. Tað ber tó til at fáa brúsuhøvd, ið nýta minni vatn.
At skifta til eitt brúsuhøvd, ið ikki nýtir eins nógv vatn, er ikki tað sama sum at skrúva niður fyri vatninum á blandingsbattaríinum. Skrúvar ein sjálvur niður fyri vatninum, so merkir ein beinanvegin at kraftin á stráluni ikki er eins sterk. Hevur ein hinvegin eitt vatnsparandi brúsuhøvd, so verður kraftin á stráluni varðveitt.
Vit hava tvey sløg av vatnsparandi brúsuhøvdum, ið nýta ávíkavist einans 9,5 litur ella 4,8 litur av vatni um minuttin.
4. Skift til eina nýggja sirkulatiónspumpu.
Hevur tú eina eldri sirkulatiónspumpu, so kann tað væl loysa seg at skifta hana til eina nýggja.
At skifta sirkulatiónspumpu kann krevja, at ein fær fatur á einum kønum handverkara. Sirkulatiónspumpan skal eisini knýtast til el.
Niðanfyri er leinkja til eina grein, har vit samanbera eina eldri Grundfos sirkulatiónspumpu, við eina nýggja Alpha2 Grundfos pumpu. Har ber eisini til at síggja útrokningar, sum vísa, at ein kann spara heilt nógvar pengar um árið við at skifta eina eldri sirkulatiónspump út við eina nýggja.
5. Fá tær ein blandingsventil til heita brúksvatnið.
Við einum blandingsventili er tað møguligt at blanda kalt og heitt vatn og harvið fáa lægri temperatur á brúksvatninum til kranar og brúsur.
Ein blandingsventilur kann setast beint omanfyri ketilin og harvið verður alt tað heita vatnið í húsinum blandað til ein lægri hita. Tað ber tó eisini til at hava ein blandingsventil beint við ein vask- ella køkskrana. Tað er oftast her, at ein nýtur óneyðuga nógv av heitum vatn, m.a. til uppvask.
Vanliga verður viðmælt, at hitin í ketlinum skal vera millum 75 og 85 gradir. Vit hava ESBE blandingsventilar, ið kunnu fáa hitan á brúksvatninum niður á 65 gradir ella minni. Tað er ikki ráðiligt at skrúva niður fyri ketiltemperaturinum fyri at fáa ein lægri brúksvatnshita, og tí skal ein heldur fáa sær ein blandingsventil.
At fáa sær ein blandingsventil krevur ikki so nógv, ein skal bert læsa av fyri vatninum og nýta vanligt spennifittings til at knýta í.
6. Skift til termostatar
Í fleiri eldri húsum eru ventilarnir á radiatorum og gólvhita ikki termostatstýrdir. Við at skifta til termostatar fæst ein javnari hiti og tað verður ikki nýtt óneyðuga nógv orka.
Termostatar hava tann fyrimun, at teir regulera seg eftir einum føstum hitastigi, sum tú sjálvur velur. Hetta merkir, at termostaturin letur upp fyri hitanum, tá ið tað kólnar, men letur aftur, tá ið tað gerst heitt.
Afturat hesum taka termostatar hædd fyri øðrum hitakeldum. Gerst tað t.d. heitt inni, tí at sólin skínur gjøgnum vindeyga, so vil termostaturin lata aftur fyri hitanum ta løtuna.
At skifta termostatar kunnu øll gera. Tað kann gerast eitt størri arbeiði, ið krevur ein kønan handverkara, um ventilarnir eisini skulu skiftast. Hetta kann verða neyðugt, tí at tað ikki altíð finnast termostatar til øll sløg av ventilum.
Ert tú í iva um hetta, so er best ráðið, at tú tekur eina mynd av ventilinum og kemur við teimum til okkum, ella sendur myndirnar við telduposti, so kunnu vit geva tær nærri frágreiðing.
Tað ber eisini til at fáa sær elektroniskar termostatar frá Danfoss, ið kunnu spara enn meiri enn vanligir termostatar. Hetta verður gjørt við at termostaturin letur tað vera kaldari í húsinum um náttina og tá ið húsfólkið er úti um dagin.
Áðrenn ein er uppi, ella komin frá arbeiði, so er hitalagið aftur har tað skal vera.
7. Bjálva loft og gólv
Tað kann gerast ein frálík íløga at bjálva húsini, um tey eru illa bjálvað frammanundan.
Ofta eru eldri hús illa bjálvað og hetta hevur við sær, at meiri orka skal til fyri at halda húsini heit. Tað kann gerast torført at bjálva útiveggir, tí hetta krevur, at ein má taka veggjaplátur frá.
Hinvegin er ofta lættari atkomuligt at bjálva uppundir gólv í kjallara ella at bjálva uppi á ovasta lofti. Hevur ein atgongd til bjálvingina í kjallara ella á ovasta lofti, so er vert at eftirkanna hvussu tjúkk bjálvingin er.
Tað er ikki óvanligt at bjálving á ovasta lofti í nýggjum húsum er 30 cm tjúkk. Er bjálvingin í tínum lofti minni enn hetta, so er nógv at heinta við at bjálva betri.
Bjálvingin syrgir fyri at hitatapið í húsinum er so lágt sum gjørligt. At bjálva har ein lættliga sleppur til er ikki ein torfør uppgáva, men hetta kann taka drúgva tíð at fáa gjørt.


text:
Útsýnið úr køksvindeyganum var í dag tvey ymisk skip, ið møttust í Nólsoyarfirði, annað niðaneftir og hitt omaneftir. Danski fullriggarin og skúlaskipið Georg Stage
, bygt í Frederikshavn í 1934 og russiski fabrikstrolarin Rybak
, ið tykist stavast Pmeak, bygdur í 1991, fyrr við norskum Ålesundsnøvnum sum Havbryn, Nestor og Ole Setremyr. Talgilda kortið sigur, at skúlaskipið siglur inn á Havnina og trolarin inn á Runavík. Hugvekjandi at síggja skip møtast í rúmum sjógvi. Møtast eitt bil og sigla so burtur. Høgga í aldunum eins og klokkuverkið. Hvar fer tíðin og hvussu liggur rákið?


text:
Tryggari handil við útheimin
Hevur tú eitt virki, sum innflytur ella útflytur vøru, er neyðugt at geva tær far um ymiskar váðar, ið kunnu taka seg upp í sambandi við altjóða handil.
Gjaldoyrakursir, rávøruprísir og rentur broytast alla tíðina. Hesi viðurskifti kunnu hava stóran týdning fyri úrslitið hjá tíni fyritøku. Handil við útheimin krevur tí eitt vakið eyga við marknaðinum.
Í BankNordik hava vit kønar ráðgevar, ið kunnu ráðgeva tær og tíni fyritøku, hvussu tit á bestan hátt sleppa undan óneyðugum váðum. Vit bjóða m.a. tænastur sum remburs, útlendskar ábyrgdir og útlendskar innheintingar.


text:
Cookies eru dátufílur, sum verða goymdar á tínum harðdiski í avmarkað tíðarskeið. Flestu heimasíður nýta cookies, og í summum førum eru cookies neyðugar til tess, at heimasíðan skal virka eftir ætlan.
Ein cookie rúmar einum ID, ið er tilvildarliga framleitt; hetta ID ger, at til ber at kenna aftur tína teldu og savna saman upplýsingar um, hvørjar síður og funktiónir tú brúkar. Cookies duga ikki at siga hvør tú ert, hvussu tú eitur, ella hvar tú býrt. Ein cookie-fíla er óvirkin og kann ikki bera virus ella onnur skaðilig forrit við sær.
Cookies til hagfrøðilig endamál
nordiskenet.org brúkar Google Analytics til at savna saman hagtøl um hvussu brúkarar nýta heimasíðuna. Upplýsingarnar hjálpa okkum at síggja eftirpurningin hjá okkara brúkarum og hvussu vita bestan hátt bera fram nýggja kunning.
Vís burtur ella strika cookies
Tú hevur altíð møguleika at vísa burtur cookies á tínari teldu; hetta gert tú í stillingini inni á kaganum. Hvar stillingin er, veldst um, hvønn kaga tú brúkar. Tú skalt tó geva tær far um, at um tú vísir aftur cookies, kanst tú ikki brúka allar tænastur á síðuni, tí tær eru tengdar at upplýsingunum, ið cookies veita.
Sí vegleiðingarnar, til at strika cookies frá mest nýttu kagunum:
Vilt tú vita meira
Les meira um cookies á heimasíðuni hjá Erhvervsstyrelsen


text:
09. Feb 2018
Her eru nakrar myndir frá árligu sjónrænaradøgunum í 6 ára stovuni :D ...
31. Jan 2018
Lítliskógur verður 28 ár hósdagin 1. Februar og tí bjóða vit til kaffi og køku frá kl.15.00- 16.30 :) ...
31. Jan 2018
Í morgun hava vøggustovubørn hugna sær við sangløtu :) Tað var so hugnaligt :) ...
23. Jan 2018
Góðu foreldur og avvarðandi.21. februar 2018 hava vit ráðleggingardag og tí er stovnurin stongdur hendan dagin.Vit fáa vitjan av Erik Sigsgaard, sum fer at tosa um vinaløg og relatiónir.VinarligaJana EgholmLeiðari ...
23. Jan 2018
Í seinastu viku vóru børn í 6 ára stovuni á skoytum :) ...
11. Des 2017
Kommunurnar hava í dag gjørt av at steingja barnagarðar, vøggustovur og frítíðarskúlar hósdagin. Hetta er orsaka av verkfalinnum, sum Pedagogfelagið hevur boðað frá at byrja í morgin klokkan 7.Tað skrivar Kringvarpið á heimasíðuni.Umleið 160 limir í Føroya Pedagogfelag fara í verkfall í morgin. Talan...
24. Nov 2017
Ymiskt er hvat vit vaksnu siga um kavan. Men eitt er so heilt sikkurt, at børnini eru samd um at kavin er fantastiskur :) ...
17. Nov 2017
Jólahald verður leygardagin 2. des frá kl. 14.00 - 15.30.Á skránni:Lucia, sum Krabbarnir framføra.Børn og vaksin syngja og dansa um jólatræið.Síðani verður farið inn á stovurnar, til ein drekkamunn.Jólaleikurin verður framførdur fyri foreldrum hjá børnunum í 6 ára stovuni...


text:
STUÐUL TIL GRØNMETISFRAMLEIÐSLU
Í Løgtingsfíggjarlógini fyri 2017 eru játtaðar 400 túsund krónur til at stuðla verkætlanum og royndum við føroyskari grønmetisframleiðslu.
Játtanin er liður í ætlanunum hjá landsstýrinum um ein nýggjan landbúnaðarpolitikk, har eitt av málunum er at økja um framleiðsluna av dygdargóðum føroyskum landbúnaðarvørum, harundir at framleiða grønmeti.
Játtanin verður umsitin av Búnaðarstovuni. Umsóknarblað við reglugerð fyri stuðulsjáttanini kann takast niður her. Freistin at søkja um stuðul er 27. februar 2017« Aftur


text:
Umboðsmaðurin hevur viðgjørt eina klagu um, at VEKS ikki hevði rættað seg eftir eini avgerð hjá kærunevndini í almanna- og heilsumálum. VEKS hevði sýtt klagaranum samsýning fyri at ansa konu síni heima við teirri grundgeving, at kona klagarans fekk heimahjálp. Kærunevndin helt avgerðina vera skeiva og tók avgerð um, at klagarin hevði rætt til ansingarsamsýning upp á áleið 60.000 kr.
Ansingarsamsýningin varð ikki útgoldin klagaranum fyrr enn knappar fimm mánaðir eftir, at kærunevndin tók avgerð í málinum. Tá var málið bæði klagað til umboðsmannin og stevning latin rættinum.
Umboðsmaðurin vísti á, at VEKS hevði skyldu at akta avgerðina hjá kærunevndini, at klagarin við avgerðini hjá kærunevndini fekk eitt rættarkrav upp á at fáa ansingarsamsýningina útgoldna skjótast gjørligt, og at VEKS hevði skyldu til at útgjalda ansingarsamsýningina uttan óneyðugt drál.
Hóast drúgva avgreiðslutíðin partvís skyldaðist umberandi umstøður, helt umboðsmaðurin tað als ikki vera nøktandi, at ansingarsamsýningin ikki varð útgoldin klagaranum fyrr enn knappar fimm mánaðir eftir, at kærunevndin tók avgerð í málinum. Umboðsmaðurin fýltist eisini á, at tað var neyðugt at senda VEKS tvær áminningar fyri at fáa eina frágreiðing um málið, og at tað tók VEKS meira enn tveir mánaðir at senda umboðsmanninum skjølini í málinum. Umboðsmaðurin gav VEKS eina átalu fyri handfaringina av málinum (LUM 17/00068)


text:
- Tíðindi, mentan og ítróttur
Ringast við skaðum norðanfyri
Løgreglan hevur fingið fráboðan um skaðar - serliga norðanfyri. John Martin Olsen, vaktleiðari á politstøðuni, fortaldi í tíðindunum í morgun, at løgreglan hevur móttikið umleið 30 fráboðanir um vindskaðar.
Serliga er tað norðanfyri, at illveðrið ger um seg - serstakliga í Norðragøtu og Fuglafirði.
Talan er bara um evnisligar skaðar, og eingin fólkaskaði er fráboðaður.
Løgreglan heitir eisini á fólk um at royna at steðga leysum lutum, sum flúgva uttanfyri.
- Eg vil gjarna heita á fólk, sum síggja okkurt flúgva leyst uttanfyri, um at royna at herberga hesum sjálvi og leggja grót oman yvir, sigur John Martin Olsen og greiðir frá, at lutirnir sum oftast eru vekk, tá løgreglan kemur á staði.
Sí eisini


text:
Persónsupplýsingar og cookies
Her verður greitt frá, hvussu Norðoya Sparikassi nýtir elektronisku slóðina, tú leggur eftir teg, tá ið tú vitjar heimasíðuna og Netbankan hjá Norðoya Sparikassa.
Ein cookie er ein lítil tekstfíla, sum heimasíður brúka til at kenna teldu tína aftur. Ein cookie er ikki eitt forrit, men ein óvirkin fíla og kann ikki spjaða virus ella onnur skaðilig forrit.
Tá ið tú vitjar heimasíðuna ella Netbankan hjá Norðoya Sparikassa, senda cookies fylgjandi upplýsingar:
- hvørjar síður á ns.fo, tú vitjar og nær
- hvønn kaga, tú brúkar
- hvørja upploysn, skermur tín hevur
- hvørja stýriskipan, telda tín hevur
- hvørja heimasíðu, tú vitjaði beint áðrenn okkara
- hvønn IP-bústað, tú hevur
- hvørja Java útgávu, telda tín hevur.
Upplýsingarnar verða bert nýttar í sambandi við heimasíðuna og til at gera hagtøl, sum m.a. verða brúkt til at betra um heimasíðuna.
Upplýsingarnar frá cookies kunnu ikki brúkast til at savna persónsupplýsingar um teg. Ongar upplýsingar frá cookies verða givnar víðari ella seldar triðja parti. Tú kanst altíð nokta at brúka cookies á tíni teldu. Hetta gert tú í samansetingini fyri kagan, tú brúkar. Tó verður gjørt vart við, at uttan cookies kanst tú møguliga ikki brúka allar funkur á heimasíðuni. Ynskir tú ikki at móttaka cookies frá heimasíðuni hjá Norðoya Sparikassa, kanst tú í kaganum, tú brúkar, har skráseta www.ns.fo á listan yvir heimasíður, tú ikki ynskir cookies frá. Samstundis er eisini møguleiki fyri í flestu kagum at strika cookies, sum kagin longu hevur lagt á telduna.
Um tú ikki frammanundan hevur avvíst brúk av cookies frá www.ns.fo ella strika cookies, góðtekur tú samstundis, tá ið tú vitjar ns.fo, brúkið av cookies frá heimasíðuni hjá Norðoya Sparikassa.
Um tú umvegis heimasíðuna hjá Norðoya Sparikassa ynskir samband, sendir okkum teldupost, ynskir faldarar ella annað tilfar, og í hesum sambandi upplýsir navn, teldupost, telefonnummar, p-tal ella annað, verða hesar upplýsingarnar bert nýttar til at viðgera og svara áheitan tíni. Tá hetta er avgreitt, verða upplýsingarnar strikaðar.
Cookies – NetbankinCookies, sum netbankin ger og nýtir,verða sjálvvirkandi strikaðar, tá ið tú letur kagan aftur. Tað er tí ikki nóg mikið bert at útrita úr netbankanum fyri at strika cookies í netbankanum. Gloymir tú at lata kagan aftur, eftir at tú hevur útritað teg úr netbankanum, kann innihaldið av cookies frá netbankanum ikki brúkast til at misbrúka netbanka tín. Hetta er eisini galdandi, hóast ein annar innritar seg í netbankan við somu teldu og kaga.
Netbankin kan ikki brúkast, uttan at cookies verða lagdar á telduna hjá tær. Í sambandi við, at tú brúkar Netbankan hjá Norðoya Sparikassa, góðkennir tú samstundis, at cookies verða lagdar á telduna.
Soleiðis strikar tú cookies
Ynskir tú at strika cookies, kanst tú gera tað umvegis internetkagan. Her eru vegleiðingar til teir mest brúktu kagarnar:
- Vegleiðing til at strika cookies á Internet Explorer
- Vegleiðing til at strika cookies á Google Chrome
- Vegleiðing til at strika cookies á Firefox
- Vegleiðing til at strika cookies á Safari


text:
er frálíkt til dessertir. Tvey ymisk sløg av portvíni finnast, tey ungu ruby og tey búnu tawny.
Ruby er tað lættara og fruktkenda portvínið. Liturin er rubinreyður, og smakkurin er úr kirsuberum. Vínið verður vanliga goymt í 2-3 ár, áðrenn tað verður latið á fløsku.
Tawny angar og er búgvið portvín, ið ofta verður goymt á fati í 3-7 ár, áðrenn tað verður latið á fløsku. Virðismikil sløg verða goymd heilt upp í 40 ár, áðrenn tey koma í handilin.
Liturin á tawny er gullbrúnur, og smakkurin er av turkaðari frukt og haraftrat einum ferili av sjokulátu, fikum og nøtum.
Ymiskt er, hvussu leingi portvín verða goymd. Fínastu sløgini skulu búnast á fløsku í áratíggju. Ung árgangsportvín hava ofta nógva garvisýru og fruktkendan smakk, ið gerst rundari, jú longri tey verða goymd.
Upplatið portvín
Fleiri halda, at portvín heldur sær longri enn vanligt vín, eftir at tað er upplatið. Hetta er ikki heilt rætt.
Portvínið heldur sær eitt sindur longri, tí meira alkohol og sukur er í tí enn í vanligum víni, men tá luft kemur at portvíninum, missir tað smakkin.
Tey virðismiklu árgangsportvínini skulu helst drekkast nakrar tímar, eftir at fløskan er upplatin. Ruby heldur sær ikki líka væl sum tawny.


text:
Gunnar FM vinnari í Einkultstarti
Leygardagin skipaði TSF fyri FM í Einkultstarti. Teinurin hesafer var í Kaldbaksbotni. Ein teinur á átta kilometrar skuldi koyrast trýggjar ferðir. Koyrt bleiv millum landsvegin í Kaldbaksbotni, til Kaldbaksbygd og aftur.
Tað var Gunnar Dahl-Olsen, ið var skjótastur. Hann brúkti góðar 36 minuttir um teir 24 kilometrarnar, og gevur tað eina meðalferð á 40 km um tíman. Nummar tvey gjørdist Kári Davidsen, sum í næstum skal til Týsklands at kappast í triathlon, í 1/2 Ironman.
Úrslit, FM í Einkultstarti, 24 km, Opin bólkur:
1. Gunnar Dahl-Olsen, 36 minuttir 6 sekund
2. Kári Davidsen, 39.56
3. Jan Hjaltalin Olsen, 40.47
4. Kjartan Egholm, 41.50
5. Evald Rasmussen, 43.07
6. Eyvind A. Hansen, 43.46
7. Tóri Thorleifsson, 44.03
8. Sámal Petur Danielsen, 44.34
Tóri Thorleifsson er bert 16 ára gamal, og hann gjørdist sostatt unglinga FM vinnari. Evald Rasmussen, the grand old man innan súkkling og triathlon, gjørdist somuleiðis FM vinnari, hetta í Veteranbólkinum.
Kappast verður aftur um føroyska meistaraheitið komandi vikuskifti, og tá verður tað Landavegsúkkling á skránni. Koyrt verður úr Havn til Saksun og til Havnar aftur. Meðan unglingar og veteranar fara gjøgnum Bergholið í Kaldbaksbotni á veg norður til Saksun, og suður aftur á veg til Havnar, so gongur leiðin eftir Oyggjarvegnum aftur til Havnnar hjá teimum, ið kappast í Opna bólkinum.
Startur og mál er við Plantusøluna við Hvítanesvegin, og áðrenn koyrt verður á mál, skulu súkklarar fyrst koyra niðan á rundkoyringina við R. C. Effersøesgøtu, eftir Strond, venda um rundkoyringina har, og so á mál við Plantusøluna. Kappingin byrjar kl. 15.


text:
Orð og lag: Eyðun Jacobsen
Tað var ein tíð, í bróstið hjarta brendi
Tín kærleiki til Jesus sterkur var
Og hvønn ein dag, Guds nærveru tú kendi
Tú kendi Hann í andanum so nær.
Við streingjaleiki Gud tú vildi æra
og spældi mangt eitt vakurt lovsongslag
Tú sang tín sang um frelsara tín kæra
Hann sum tær nýggja lívið vann ein dag
Men hvat var tað sum fekk alt til at kølna
Hvat fekk teg til at ganga aðra leið
Hvat gjørdi so at títt lív fór følna
Hvat gjørdi at tú nýggjar gøtur steig
Ei longur tað í hjarta tínum brennur
Tín kærleiki til Jesus horvin er
Guds nærveru tú ei í bróstið kennir
Og eingin bøn úr hjarta longur fer
Ei longur syngur tú til Harrans æru
Ei longur spælir tú eitt lovsongslag
Og Hann tú segði ei tú vildi svíkja
Er gloymdur, ei tú leggur stórt í tað
Hvat batar tær at njóta heimsins gleði
Og missa tað, ið áður var tær kært
Tú gloyma vilt, at hjarta títt var fegið
Ta tíð, tá tú í Gudi glaður vart
Hví letur tú ei heimsins tónar tagna
Hví vendir tú ei heim til Faðir tín
Hann tá við opnum ørmum vil tær fagna
Og varða teg í alla ævitíð
Kom heim og syng lovprís til dýrdarkongin
Kom heim og spæl títt vakra lovsongslag
Úr munni, hjarta lat tú sigursongin
Nú ljóma frá tær heilt til síðsta dag


text:
1. Áh, hvør stórt at trúgva á Jesus, hann, ið ungur er,
í tí ljósu, glaðu barnatíð,
áðrenn syndaeitrið sálarlívinum skaða ger,
hvíla Jesu eymu ørmum í !
Niðurlag: Áh, hvør stórt at trúgva á Jesus, hann, ið ungur er,
og at tala um hans dýra navn!
Tá so barnatíð og barnaspæl frá okkum fer,
hvílir sálin í tí tryggu havn.
2. Áh, hvør stórt at lýða Jesus, hann, ið ungur er
og at kenna tá hans søta frið!
Táið sinnið fyrst av synd og vantrúgv markað er,
tá er tungt og trekt at venda við.
3. Áh, hvør stórt at tæna Jesusi, hann, ið ungur er,
til hans akrar skunda sær avstað!
Hvussu lítið enn tað er, ein fyri Jesus ger,
vil hann hundrað ferðir løna tað.
4. Áh, hvør stórt at vænta Jesus, hann, ið ungur er!
Skjótt hann kemur, tekur síni heim.
Hann skal gleða síni elskaðu, ið grótu her,
og ein hvítan klædning geva teim.


text:
Kjak:Bretland
Tá eg trýsti á slóðina England, komi eg inn á síðuna Bretland. Men England (ella Ongland) og Bretland er hvør sítt. Ongland/England er tann parturin av Bretlandi, sum er sunnanfyri Skotland - men uttan Wales. England er tí ikki Bretland - men ein partur av Bretlandi. Kann onkur rætta tað, so England / Ongland verður egin síða - so til ber at skriva greinina um England / Ongland.
Veit ikki hvat meiningin er við at kalla Wales fyri 'Valisia', tí hetta er navnið á einum sponskum landsluti. Norrøna navnið fyri Wales var 'Bretland' ella 'Bretland hitt minna' tvs. 'Lítla Bretland', vs Stóra Bretland sum er øll oyggin.


text:
05. oktober 2017
Mentanarheiðurslønir Tórshavnar býráðs 2017 vórðu í dag latnar á almennari samkomu í Müllers pakkhúsi. Virðisløn M.A. Jacobsens fyri fagrar bókmentir fekk Sissal Kampmann. Simme Jacobsen varð heiðraður fyri mentanaravrik. Tvær barnamentanarheiðurslønir vórðu latnar, onnur til Havnar Sjónleikarfelag og hin til Hjálmar Dam og Honnu Flóvinsdóttir.
Virðisløn M.A. Jacobsens fyri fagrar bókmentir 2017 verður í ár latin Sissal
Kampmann fyri yrkingasavnið Sunnudagsland frá 2016. Nevndin sigur í grundgeving sínari, at savnið lýsir lívið í brotum á nógvum pallum í senn, og at tað skapar eina álítandi, samansetta mynd av samtíðini.
“Savnið lýsir heimliga smáputlið og setir tað í frásjón í spurninginum um fremmandagerð, sum ítøkiliga verður lýst í tvíbýttu sinnisstøðuni: útlongslinum og strembanini eftir at sætta seg við tað heimliga, at hoyra til og falla til.”
Virðisløn M.A. Jacobsens fyri fagrar bókmentir er kr. 35.000 kr.
Sjónleikur heiðraður við barnamentanarheiðurslønum
Onnur barnamentanarheiðurslønin í 2017 verður latin Hjálmari Dam og Honnu Flóvinsdóttir, sjónleikarum. Tey hava hegnisliga skrivað, leikstjórnað og spælt seg inn í hjørtuni á bæði vaksnum og børnum, sigur nevndin millum annað í grundgeving sínari.
Hin barnamentanarheiðurslønin verður latin Havnar Sjónleikarfelag, sum seinastu mongu árini hevur megnað at verið karmur um góðan og fjølbroyttan sjónleik til børn.
“Eldri og nýpallsettir leikir, sum flestu eru bygdir á kendar og virdar barnabókmentir sum t.d. Pinokkio, Klintrimús og hini djórini í Valbakkaskóginum, Fólk og dólgar í Kardamummubýnum og Pettson og Findus, hava fest seg í medvitið hjá børnum kring alt landið,” sigur nevndin í grundgeving sínari.
Barnamentanarheiðurslønir Tórshavnar býráðs eru 35.000 kr. hvør.
Simme heiðraður fyri slóðbrótandi starv sítt
Virðisløn M.A. Jacobsens fyri mentanaravrik verður í 2017 latin Simma Arge Jacobsen, sum var fremsti slóðbrótari fyri føroyskum rokk- og popptónleiki í fimmtiárunum, og sum saman við øðrum hevur ríkað okkara sangskatt óteljandi ferðir, eitt nú við sangperlunum “Rasmus”, “Minnist tú enn” og “Tvær fjaðrar”.
“Hann var við til at stovna bæði tónleikaklubba og tónleikafelag, og hann gav eisini út egnan tónleik á plátu. Simme læt í 1959 upp handilin Simme Musikkhús, og ígjøgnum hann hevur hann eggjað og stuðlað fleiri ættarliðum av ungum tónleikarum,” sigur nevndin millum annað í grundgeving sínari.
Virðisløn M.A. Jacobsens fyri mentanaravrik er 35.000 kr.
Ongin virðisløn varð latin fyri yrkisbókmentir í 2017.


text:
Niels Petersen
16.02.2017 - 21:30
Tíðindi > Norðoyggjar - Klaksvík
Norðlýsið, sum í mong harrans ár er rikið av Olivuri Joensen hevur nú skift eigarar. Nýggir eigarar eru Jóhann Lützen, Palli Skorheim og Jóannes Skorheim. Norðlýsið stroymaði í kvøld frá løtuni, tá síðstu undirskriftirnar blivu festar á blað, og "nú vendist ikki aftur", segði John William millum annað í kvikari viðmerking.
Jóhann Lützen verður nýggjur stjóri í felagnum, og tá neyðugu undirskriftirnar vóru avgreiddar segði hann millum annað, at tað ikki fara at verða framdar nakrar drastiskar broytingar, og einhvør broyting fór at koma so líðandi, og við hægstu virðing fyri teimum sum hava rikið felagið.
Fríggjadagin verður móttøka á redaksjónini í Klaksvík.


text:
Nevndin í S&K felagnum á rundferð kring oyggjarnar 2015
Nevndin í S&K felagnum hevur haft kunningarfundir kring oyggjarnar. Nevndin var í Klaksvík, Runavík, Fuglafiri, Vágunum og í Suðuroy.
S&K felagið gjørdi ein nýggjan lønarsáttmála í kom í gildið 1.5.2015 og er galdandi til 30.4.2017. Nevndin greiddi frá broytingum í sáttmálanum og spurdu um hvussu limirnir vóru nøgdir við broytingarnar, ið gjørdar eru og um tað er okkurt í limirnir sakna í sátmálanum.
Eisini var greitt frá, hvat eitt fakfelag kann gera fyri sínar limir og spurt var inn til hvat í limirnir sjálvir vilja hava at S&K felagið skal arbeiða við.
Tað bleiv kunna um samlagstryggingarnar, hvørjar broytingar eru gjørdar og hvussu gongdin er við skaðum o.ø. umframt eftirlønarskipanin bleiv umrødd.
S&K felagið hevur verði í einari langari tilgongd i einari roynd at keypa Føroya Lívstrygging saman við fleiri øðrum fakfeløgum. Greitt bleiv frá hesari tilgongd og hví ein var farin í gongd við hesa tilgongd.
Tað góða við slíkum fundum er, at nevndin í S&K felagnum fær afturmeldingar frá limunum, um hvat hendir á arbeiðsmarknaðinum.
Álitisfólkatúrurin í var í 2014 umborð á Norrønu bleiv umrøddur og fekk góð viðmæli av teimum í høvdu verði við á hesum túri. Greitt var frá, at eitt slíkt skeið helst verður aftur í 2016.
Nevndin í S&K felagnum er nøgd við hesar fundir, sjálvt um uppmøtinging kundi verði betur. Vit fingu eitt gott prátt og nógvar afturmeldingar frá okkara limum. So hesar fundir er nakað nevdin fer at halda áfram við.
Fleiri myndir frá hesum fundum, eru í okkara myndasavnið.
Gott summar øll somul.


text:
Hann er føddur á Tvøroyri 3/10-1927, gekk í barnaskúla har og tók preliminerprógv í 1944. Í tvey ár arbeiddi hann sum krambúðarsveinur, fór so á Jonstrup læraraskúlan í Danmark og leyk prógv har í 1950.
Nýlærdur fekk hann starv við Tvøroyrar skúla og hevur verið lærari har síðani. Hann hevur umframt drúgt áramál verið fyristøðumaður fyri Tvøroyrar tekniska skúla og handilsskúla, hevur eisini staðið fyri Tvøroyrar kvøldskúla og verið lærari í føroyskum á Suðuroyar HF-skeiði. Eitt skifti var hann nevndarlimur í Føroya lærarafelag og 1968-75 í blaðstjórn Skúlablaðsins.
Jóhannes hevur evnað til undirvísingartilfar til serundirvísing og byrjanarundirvísing, hann hevur týtt fleiri barnabøkur, skrivað barnabókina »Piltarnir«, 1972, sum eisini er komin á donskum, og hann hevur verið ein av oddamonnunum í føroyskum bókaútgávustarvi seinastu 10-15 árini sum nevndarlimur í Føroya skúlabókagrunni frá 1966 og sum formaður í Bókadeild Føroya Lærarafelags frá 1973.
Úr: Árni Dahl: Bókmentasøga I-III. Fannir. 1980-83. (GG. Seinast dagført í 1983).


text:
Tingræði
Tingræði er stýrisskipan ið krevur, at meiriluti á tingi stendur aftan fyri stjórnina. Hetta er ein stýrðisskipan, har stjórnin annaðhvørt hevur fleirtal í tinginum, ella ikki hevur eitt fleirtal ímóti sær. Tað er eisini nevnt parlamentarisma. Kjarnin í tingræðinum er, at stjórnin ikki kann tilnevnast, ella framhaldandi hava valdið, um ein meiriluti í tinginum annaðhvørt ikki gevur stjórnini sín stuðul ella er ímóti stjórnini. Stjórnin stendur sostatt til svars fyri tinginum. Vanliga verður tingræði sett í tveir bólkar: negativt og positivt tingræði. Í londum við positivum tingræði er tað neyðugt hjá stjórnini at hava eitt fleirtal aftan fyri seg, tá ið hon verður tilnevnd. Í londum við negativum tingræði, kann stjórnin tó sita við valdið, um hon bara ikki fær ein meiriluta ímóti sær. Negativt tingræði gevur frammanundan tí verandi útinnandi myndugleikanum, stjórnini, ein serligan rætt, tí stjórnin noyðist ikki at hava tingsins beinleiðis stuðul, bert má ikki vera greitt, at tingið beinleiðis er ímóti henni. Hesin serligi rættur í sambandi við negativt tingræði er søguliga ein arvur frá tíðini, tá kongur hevði veruligt stjórnarvald. Henda arv hava londini við positivum tingræði kastað av sær, og har krevst tí, at stjórnin beinleiðis verður stuðlað av tinginum.
Í tingræðisligari skipan er í mestan mun talan um eina samanrenning millum lóggevandi og útinnandi vald. Talan er ikki um eitt veruligt valdstríbýti, tí stjórnin hevur bæði útinnandi og lóggevandi vald og “stríðandi” partarnir eru stjórn og meiriluti ella samgonga á tingi móti minniluta ella andstøðu á tingi. Gjøgnum síni umboð ella samgongulimir í tinginum hevur stjórnin eisini lóggevandi vald.


text:
Orð: Janus Djurhuus
Lag 1: Hans Arvesen
Lag 2: Hava vit frælsi í huga og sál
1. Situr tú seggur í oyðini høll,
einastur eftir av mongum,
slitið er svørðið, og brynjan er øll
bitin av stráøldum svongum,
rødd tín, í fyrndini reystlig og snjøll,
skilst av ongum.
2. Følnaðu hørpu tó enn heldur hond –
skald vart tú frálíkt í forðum –
høvdingar hittust við havgyrdu strond,
flýggjaðu kúgandi korum;
sterkur var sangurin, víða um lond
varð hann borin.
3. Ljósini brenna so bleiktrandi bleik,
nú sveima skuggar í sali,
kappi, tú ert eins og eldgomul eik,
ið dettur av aldri í dali.
Fornur fór áður til frælsmanna leik,
fell á vali.
4. Bregda tú bitra brandinum brátt,
dimmast nú dáttliga dagar,
ravnarnir rópa í homrunum hátt,
vænta sær veitslurnar glaðar.
Gamalur ætlar á Valhallar gátt
finna frægar!


text:
Bonding til Ver breiðband
Um tú ynskir at fáa eina hægri breiðbandsferð, enn linjan hjá tær megnar í løtuni, kanst tú fáa tað við at leggja tvær linjur inn í húsið. Vit kalla tænastuna fyri Bonding.
At stovna eitt breiðbandshald við Bonding krevur fyrst og fremst tvær linjur, men hartil eisini montørarbeiði bæði í einum tøknihúsi hjá Føroya Tele og heima hjá tær, og hartil krevst ein serligur beinari, sum kann brúka tvær linjur í senn.
Kostnaðurin fyri Bonding er eitt eyka linjugjald á 27,50 krónur um mánaðin, sum legst omaná kostnaðin fyri haldið og møguliga linjugjaldið á 87,50 krónur.
Fyri at fáa fullan ágóða av ferðini, er umráðandi at hava røttu útgerðina. Rætta útgerðin í hesum føri ein serligi beinari, sum eitur FritzBox 7581.
FritzBox 7581 klárar tvær linjur í senn og kostar 1.495 krónur.
Hevur tú spurningar ella ivamál, ert tú vælkomin at ringja til okkara á 80 80 80 og fáa meira at vita um breiðband við Bonding.


text:
Orð: Bernard úr Clairvaux
Týtt: Victor Danielsen
1. Jesus, tíni sár og pína,
krossur tín og kvøl og deyð,
ugga meg og grøða mína
likamssótt og sálarneyð;
sníkir synd seg í meg inn,
styrkir tað mítt veika sinn,
eg við tær skal deyður vera,
krossin tín á foldum bera.
2. Tá ið holdið sær í kæti
syndasteypið skeinkja vil,
tá er tað mær hjálp og bati,
eg tín deyða minnist til;
herjar Satan hart á meg,
sum mín skjøld eg nýti teg;
fær hann tíni sár at síggja,
má við skomm hann undan flýggja.
3. Vil meg verðin villan leiða
av tí smølu gøtuni
inn á syndavegin breiða,
eg tá minnist, Frelsari,
tína sváru sorg og sút
fyri meg at loysa út!
Tá mítt hjarta stilt kann vera,
ilt mær ei kann ófrið gera.
4. Mína vón á teg eg grundi,
tú, mítt ljós á villum veg!
Deyðans vald tú hevur bundið,
so hann ei kann deyða meg;
at eg eigi, Jesus teg,
troystar, tryggjar, frelsir meg,
lívið ævigt tú mær gevur,
sum títt orð mær lovað hevur.


text:
- Tíðindi, mentan og ítróttur
Gylta gullið (4:5)
Tak niður
Í hesum parti eru vit í árunum frá 1970 og fram til kreppuna í nítiárunum. Sámal Jacobsen,bróðir Eiler Jacobsen sál, greiðir frá síni spenndi tí á sjónum. Við í stovuni hjá Sámal hevur hann tveir av monnunum, sum hava verið við honum í 35 ár. Teir vita frá nógvum at siga og fleiri spennandi søgum. Vit hitta eisini Levi Joensen fyrrv. skipara og sjómanstrúboðara. Ein sending við nógvum siðsøguligum tilfari í myndum og frásøgn. Lagt til rættis: Zacharias Hammer
Sí eisini